title: 2015 m. spalio 7 d. Komisijos įgyvendinimo reglamentas (ES) 2015/1831, kuriuo nustatomos Europos Parlamento ir Tarybos reglamento (ES) Nr. 1144/2014 dėl informacijos apie žemės ūkio produktus teikimo ir jų pardavimo skatinimo priemonių, įgyvendinamų vidaus rinkoje ir trečiosiose šalyse, taikymo taisyklės

text:
13.10.2015

               LT

               Europos Sąjungos oficialusis leidinys

               L 266/14

         KOMISIJOS ĮGYVENDINIMO REGLAMENTAS (ES) 2015/1831
   2015 m. spalio 7 d.
   kuriuo nustatomos Europos Parlamento ir Tarybos reglamento (ES) Nr. 1144/2014 dėl informacijos apie žemės ūkio produktus teikimo ir jų pardavimo skatinimo priemonių, įgyvendinamų vidaus rinkoje ir trečiosiose šalyse, taikymo taisyklės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. spalio 22 d. Europos Parlamento ir Tarybos reglamentą (ES) Nr. 1144/2014 dėl informacijos apie žemės ūkio produktus teikimo ir jų pardavimo skatinimo priemonių, įgyvendinamų vidaus rinkoje ir trečiosiose šalyse, kuriuo panaikinamas Tarybos reglamentas (EB) Nr. 3/2008 (1), ypač į jo 4 straipsnio 3 dalį, 13 straipsnio 2 dalies antrą pastraipą, 14 straipsnio 1 dalies antrą pastraipą ir 25 straipsnį,
   kadangi:

               (1)

               Reglamentu (ES) Nr. 1144/2014 panaikintas Tarybos reglamentas (EB) Nr. 3/2008 (2) ir nustatytos naujos informacijos apie žemės ūkio produktus teikimo ir jų pardavimo skatinimo priemonių, įgyvendinamų vidaus rinkoje ir trečiosiose šalyse, taisyklės. Be to, juo Komisijai suteikiami įgaliojimai šiuo klausimu priimti deleguotuosius ir įgyvendinimo aktus. Tokiais aktais turi būti priimtos tam tikros taisyklės, kuriomis būtų užtikrintas sklandus naujos teisinės sistemos veikimas ir vienodas taikymas. Tie aktai turėtų pakeisti Komisijos reglamentą (EB) Nr. 501/2008 (3), panaikintą Komisijos deleguotuoju reglamentu (ES) 2015/1829 (4);

               (2)

               informacijos teikimo ir pardavimo skatinimo priemonės neturėtų būti siejamos su kilmės vieta. Vis dėlto pagal Reglamento (ES) Nr. 1144/2014 4 straipsnio 2 dalį tam tikromis sąlygomis produktų kilmė gali būti nurodyta. Turėtų būti nustatytos taisyklės, kuriomis būtų užtikrinta, kad nuoroda į kilmės vietą nedarytų neigiamo poveikio pagrindinei pagal programą skleidžiamai Sąjungos informacijai;

               (3)

               kad tikslinei auditorijai nekiltų neaiškumų dėl bendros kampanijos, susijusios su produktų kilme, ir kampanijos, susijusios su konkrečiais produktais, užregistruotais pagal Sąjungos kokybės sistemas ir žymimais saugoma geografine nuoroda, skirtumų, darant nuorodą į kilmę reikėtų apsiriboti nuoroda į nacionalinę kilmę. Tačiau atsižvelgiant į Reglamento (ES) Nr. 1144/2014 5 straipsnio 4 dalyje pateiktą reikalavimus atitinkančių sistemų sąrašą, taikant tas konkrečias sistemas turėtų būti galima nurodyti kitą nei nacionalinė kilmę. Be to, turėtų būti galima pateikti su konkrečia valstybe nesusijusios kilmės vietos nuorodas, kaip antai šiaurės, Alpių arba Viduržemio jūros regiono, nes tai visoje Europoje naudojamos bendros nuorodos;

               (4)

               informacijos teikimo ir pardavimo skatinimo priemonės neturėtų būti siejamos su prekių ženklais. Vis dėlto pagal Reglamento (ES) Nr. 1144/2014 4 straipsnio 1 dalį produktų prekių ženklus galima nurodyti atliekant tam tikrus veiksmus arba tam tikromis sąlygomis. Prekių ženklai turėtų būti pateikiami tik demonstruojant ir degustuojant produktus, t. y. vykdant konkrečią pardavimo apimčiai didinti skirtą veiklą, ir vykdant tą veiklą pateikiamoje atitinkamoje informacijos teikimo ir pardavimo skatinimo medžiagoje. Turėtų būti nustatytos taisyklės, kuriomis būtų užtikrinama, kad visi prekių ženklai būtų vienodai matomi, o jų grafinis vaizdas būtų pateikiamas mažesniu formatu nei pagrindinė Sąjungos kampanijos informacija. Siekiant užtikrinti, kad su prekių ženklais nesusijęs priemonių pobūdis liktų nepakitęs, reikėtų nustatyti taisykles, skirtas užtikrinti, kad, išskyrus tinkamai pagrįstas aplinkybes, būtų pateikiami keli prekių ženklai ir tiems ženklams skirtas paviršiaus plotas neviršytų didžiausios informacijai skirto ploto procentinės dalies;

               (5)

               Reglamentu (ES) Nr. 1144/2014 leidžiama pasiūlymus teikiančioms organizacijoms įgyvendinti tam tikras savo programų dalis. Turėtų būti nustatytos tų nuostatų taikymo taisyklės;

               (6)

               paprastos programos turi būti įgyvendinamos pagal Europos Parlamento ir Tarybos reglamentą (ES) Nr. 1306/2013 (5) taikant valstybių narių ir Sąjungos pasidalijamojo valdymo principą, o daugiašalės programos pagal Europos Parlamento ir Tarybos reglamentą (ES, Euratomas) Nr. 966/2012 (6) turi būti finansuojamos pagal tiesioginio valdymo taisykles. Kadangi ta pati pasiūlymą teikianti organizacija gali įgyvendinti tiek paprastų, tiek daugiašalių programų, abiejų rūšių programų įgyvendinimo taisyklės turėtų kuo mažiau skirtis. Todėl paprastoms programoms turėtų būti taikomos taisyklės, tolygios toms su dotacijomis susijusioms Reglamento (ES, Euratomas) Nr. 966/2012 nuostatoms, kurios taikomos daugiašalėms programoms, pvz., dėl reikalavimo pateikti garantiją siekiant užtikrinti tinkamą sutarties įvykdymą netaikymo;

               (7)

               valstybės narės yra atsakingos už tinkamą Komisijos atrinktų paprastų programų įgyvendinimą. Turėtų būti nustatyta nuostata dėl nacionalinių valdžios institucijų, atsakingų už šio reglamento įgyvendinimą, skyrimo. Siekiant užtikrinti vienodas įgyvendinimo sąlygas, turėtų būti nustatytos atrinktų paprastų programų įgyvendinimo sutarčių sudarymo taisyklės. Todėl Komisija valstybėms narėms turėtų pateikti sutarties modelį ir nustatyti pagrįstą terminą, iki kurio turėtų būti sudarytos sutartys. Tačiau, atsižvelgiant į tai, kad toje pačioje programoje gali būti numatytos įvairių rūšių priemonės, turėtų būti numatyta galimybė lanksčiai nustatyti programos įgyvendinimo pradžios datą;

               (8)

               siekiant patikimai valdyti finansus, pasiūlymus teikiančios organizacijos ir įgyvendinimo subjektai turėtų būti įpareigoti tvarkyti įrašus ir kitus patvirtinamuosius dokumentus, reikalingus siekiant įrodyti, kad programa įgyvendinama teisingai, o deklaruotos išlaidos atitinka Sąjungos finansavimo reikalavimus;

               (9)

               valstybės narės paprastų programų įgyvendinimą turėtų kontroliuoti pagal Reglamentą (ES) Nr. 1306/2013. Be to, turėtų būti reikalaujama, kad prieš sudarydamos sutartį su atitinkama pasiūlymą teikiančia organizacija jos patvirtintų atrinktą įgyvendinimo subjektą ir prieš atlikdamos mokėjimus patikrintų kiekvieną mokėjimo paraišką. Kartu su visomis mokėjimo paraiškomis, išskyrus išankstinio mokėjimo paraiškas, turėtų būti pateikiama finansinė ataskaita, kurioje būtų deklaruotos ir tiksliai nurodytos pasiūlymą teikiančios organizacijos patirtos reikalavimus atitinkančios išlaidos, techninio programos įgyvendinimo ataskaita, o teikiant likučio išmokėjimo paraiškas – ir programos vertinimo ataskaita;

               (10)

               siekiant supaprastinimo ir administracinės naštos sumažinimo, tarpinės ataskaitos ir atitinkamos mokėjimo paraiškos turėtų būti siejamos su vienų metų trukmės laikotarpiais. Be to, prašant kompensuoti tam tikras sumas turėtų būti pateikiamas nepriklausomo kvalifikuoto auditoriaus išduotas finansinių pažymų patvirtinimas. Patvirtinime valstybėms narėms turėtų būti pateikta deklaruotų išlaidų atitikties reikalavimams įrodymų;

               (11)

               siekiant sudaryti sąlygas valstybėms narėms patikrinti, ar įgyvendinant programą parengta medžiaga atitinka Sąjungos teisę, kaip nustatyta Reglamento (ES) Nr. 1144/2014 14 straipsnio 1 dalyje, ir visų pirma ar taikomos nuostatos, susijusios su pagrindine Sąjungos skleidžiama informacija, kilmės vietos nuoroda ir prekių ženklų pateikimu, turėtų būti nustatytas reikalavimas valstybei narei pateikti naudotą medžiagą, įskaitant vizualinę medžiagą;

               (12)

               siekiant pasiūlymus teikiančioms organizacijoms suteikti apyvartinių lėšų, turėtų būti nustatyta išankstinio mokėjimo tvarka. Kad būtų veiksmingai apsaugoti Sąjungos finansiniai interesai, išankstinis mokėjimas turėtų būti skiriamas už užstatą. Šis užstatas turėtų galioti, kol patvirtinus išankstinį mokėjimą bus išmokėtas likutis. Finansinę pagalbą gaunančiose valstybėse narėse įsisteigusioms pasiūlymus teikiančioms organizacijoms gali kilti sunkumų pateikti užstatą visai sumai, kuri gali būti išmokėta iš anksto, todėl turėtų būti nustatyta speciali nuostata, pagal kurią joms būtų leidžiama išankstinius mokėjimus gauti dviem dalimis;

               (13)

               siekiant patikimai valdyti finansus, turėtų būti nustatytos nuostatos, pagal kurias būtų reikalaujama, kad išankstinio ir tarpinio mokėjimų sumos neviršytų viso Sąjungos įnašo ir būtų laikomasi patikimumo ribos;

               (14)

               atsižvelgiant į patirtį, turėtų būti nustatytas patikrų vietoje, kuriuos turi atlikti valstybės narės, turinys ir visų pirma jų dažnumas, aprėptis ir vieta. Todėl tikslinga reikalauti, kad per kiekvienos programos įgyvendinimo laikotarpį bent vieną kartą būtų atlikta jos patikra vietoje. Atsižvelgiant į tai, kad informacijos teikimo ir pardavimo skatinimo veikla vykdoma įvairiu metu ir dažnai trumpą laiką, ir į tai, kad kai kurios programos įgyvendinamos už pasiūlymą teikiančios organizacijos kilmės valstybės narės arba Sąjungos ribų, patikros vietoje turėtų būti atliekamos pasiūlymus teikiančių organizacijų patalpose ir, jei taikoma, įgyvendinimo subjekto patalpose;

               (15)

               palūkanų norma už netinkamai išmokėtas sumas turėtų būti suderinta su daugiašalėms programoms taikoma atitinkama palūkanų norma;

               (16)

               siekiant įvertinti informacijos teikimo ir pardavimo skatinimo programų veiksmingumą ir našumą, turėtų būti nustatytos nuostatos, pagal kurias būtų reikalaujama, kad pasiūlymus teikiančios organizacijos ir valstybės narės tinkamai stebėtų bei vertintų programas ir bendrus pardavimo skatinimo politikos įgyvendinimo rezultatus;

               (17)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   I SKYRIUS

      BENDROSIOS NUOSTATOS

   1 straipsnis
   Dalykas
   Šiame reglamente nustatomos Reglamento (ES) Nr. 1144/2014 nuostatų dėl kilmės ir prekių ženklų matomumo vykdant paprastas ir daugiašales programas įgyvendinimo taisyklės ir taisyklės, pagal kurias pasiūlymą teikiančiai organizacijai gali būti leidžiama įgyvendinti tam tikras paprastos programos dalis.
   Be to, jame nustatomos konkrečios paprastų programų sutarčių sudarymo, valdymo, stebėsenos bei kontrolės taisyklės ir informacijos teikimo ir pardavimo skatinimo programų poveikio vertinimo rodiklių sistema.
   II SKYRIUS

      BENDROSIOS PAPRASTŲ IR DAUGIAŠALIŲ PROGRAMŲ NUOSTATOS

      1 SKIRSNIS

      Kilmės matomumas

   2 straipsnis
   Bendrieji kilmės vietos nurodymo visoje informacijos teikimo ir pardavimo skatinimo medžiagoje reikalavimai
   1.   Pagrindinė programos informacija – Sąjungos informacija, todėl dėmesys nesutelkiamas į konkrečią kilmę.
   2.   Visos kilmės vietos nuorodos turi tenkinti visas šias sąlygas:

               a)

               neturi būti ribojamas laisvas žemės ūkio ir maisto produktų judėjimas, pažeidžiant Sutarties dėl Europos Sąjungos veikimo 34 straipsnį;

               b)

               vartotojai neturi būti skatinami pirkti vietos prekių tik dėl jų kilmės ir turi būti daroma nuoroda į konkrečias produkto savybes, o ne tik į jo kilmę, ir

               c)

               jos turi būti naudojamos pagrindinei Sąjungos informacijai papildyti.

         3.   Pagrindinės pagal programą skleidžiamos Sąjungos informacijos neturi nustelbti su produkto kilmės vieta susijusi medžiaga, kaip antai vaizdai, spalvos, simboliai ar muzika. Kilmės vietos nuoroda turi būti pateikiama kitoje nei pagrindinei Sąjungos informacijai skirta erdvėje.
   4.   Kilmės vietos nuoroda turi būti pateikiama tik informacijos teikimo ir pardavimo skatinimo vizualinėje medžiagoje. Kilmės vietos nuoroda neturi būti daroma garso medžiagoje.
   3 straipsnis
   Konkretus kilmės vietos nurodymas informacijos teikimo ir pardavimo skatinimo medžiagoje, kaip nurodyta Reglamento (ES) Nr. 1144/2014 4 straipsnio 2 dalies a ir b punktuose
   1.   Teikiant kilmės vietos nuorodą informacijos teikimo ir pardavimo skatinimo medžiagoje, kaip nurodyta Reglamento (ES) Nr. 1144/2014 4 straipsnio 2 dalies a ir b punktuose, turi būti nurodoma tik nacionalinė kilmė, t. y. valstybės narės pavadinimas, arba bendros, su konkrečia valstybe nesusijusios kilmės vieta. Kilmės vietos nuoroda gali būti tiesioginė arba netiesioginė.
   2.   Turi būti laikomasi Reglamento (ES) Nr. 1144/2014 4 straipsnio 2 dalies a ir b punktų ir atsižvelgiama į tai, koks yra su kilmės vieta susijusio teksto ar simbolio, įskaitant vaizdus ir bendrą pristatymą, matomumas, palyginti su teksto ar simbolio, kuriuo perteikiama pagal programą skleidžiama Sąjungos informacija, dydžiu.
   4 straipsnis
   Kilmės vietos nurodymas informacijos teikimo ir pardavimo skatinimo medžiagoje, susijusioje su Reglamento (ES) Nr. 1144/2014 5 straipsnio 4 dalies c ir d punktų reikalavimus atitinkančiomis sistemomis
   1.   Informacijos teikimo ir pardavimo skatinimo priemonėse, kuriose daromos nuorodos į Reglamento (ES) Nr. 1144/2014 5 straipsnio 4 dalies c punkto reikalavimus atitinkančias sistemas, susijusiais grafiniais simboliais gali būti pateikiami atokiausių regionų pavadinimai su sąlyga, kad tenkinamos Komisijos deleguotojo reglamento (EB) Nr. 179/2014 (7) sąlygos, ir šių regionų pavadinimai gali būti pateikiami susijusioje vizualinėje medžiagoje su sąlyga, kad tos priemonės atitinka Reglamento (ES) Nr. 1144/2014 4 straipsnio 2 dalies a ir b punktuose nustatytas sąlygas.
   2.   Nukrypstant nuo 3 straipsnio 1 dalies, informacijos teikimo ir pardavimo skatinimo priemonėse, kuriose daromos nuorodos į Reglamento (ES) Nr. 1144/2014 5 straipsnio 4 dalies d punkto reikalavimus atitinkančias sistemas, kurių pavadinimu daroma nuoroda į kilmės vietą, ta konkreti kilmės vieta gali būti nurodoma su sąlyga, kad tos priemonės atitinka Reglamento (ES) Nr. 1144/2014 4 straipsnio 2 dalies a ir b punktuose nustatytas sąlygas.

      2 SKIRSNIS

      Prekių ženklų matomumas

   5 straipsnis
   Bendrieji reikalavimai
   1.   Reglamento (ES) Nr. 1144/2014 4 straipsnyje nurodyti prekių ženklai suprantami kaip Tarybos reglamento (EB) Nr. 207/2009 (8) 4 ir 66 straipsniuose arba Europos Parlamento ir Tarybos direktyvos 2008/95/EB (9) 2 straipsnyje apibrėžti prekių ženklai.
   2.   Pasiūlymus teikiančių organizacijų skatinamų parduoti produktų prekių ženklai turi būti matomi tik demonstruojant ir degustuojant produktus.
   Vartojamų terminų apibrėžtys:
   a)   demonstracija– visos priemonės, kuriomis galimam klientui parodomos teigiamos produkto ar sistemos savybės siekiant jį paskatinti įsigyti produktą mugėse ar įmonėms skirtuose renginiuose ir interneto svetainėse;
   b)   degustacija– bet kokia veikla, kai produktą mugėse ar įmonėms skirtuose renginiuose ir prekybos vietose gali degustuoti galimas klientas.
   3.   Prekių ženklai taip pat gali būti matomi demonstruojant ir degustuojant produktus pateikiamoje ar platinamoje informacijos teikimo ir pardavimo skatinimo medžiagoje.
   4.   Prekių ženklus pateikiančios pasiūlymus teikiančios organizacijos turi laikytis šių sąlygų:

               a)

               programos paraiškoje turi pagrįsti, kodėl nuoroda į prekių ženklus yra būtina siekiant įgyvendinti kampanijos tikslus, ir patvirtinti, kad prekių ženklai bus pateikiami tik demonstruojant ir degustuojant produktus;

               b)

               saugoti įrodymus, kad visiems atitinkamos pasiūlymus teikiančios organizacijos nariams suteiktos vienodos galimybės pateikti savo prekių ženklus;

               c)

               užtikrinti, kad:

                           i)

                           prekių ženklai būtų pateikiami kartu kitoje nei pagrindinei Sąjungos informacijai skirta erdvėje ir būtų vienodai matomi;

                           ii)

                           pateikiami prekių ženklai nenustelbtų pagrindinės Sąjungos informacijos;

                           iii)

                           pagrindinės Sąjungos informacijos neužgožtų pateikiama prekių ženklais pažymėta medžiaga, kaip antai vaizdai, spalvos, simboliai;

                           iv)

                           prekių ženklai būtų pateikiami tik vizualinėje medžiagoje, išskyrus suvenyrus ir ženklelius, mažesniu nei pagrindinė Sąjungos informacija formatu. Garso medžiagoje nuoroda į prekių ženklus neturi būti daroma.

         6 straipsnis
   Specialieji reikalavimai
   1.   Demonstruojant ir degustuojant produktus prekių ženklai gali būti pateikiami tik:

               a)

               kartu plakate, eksponuojamame stendo informacijos baro priekinėje dalyje arba ant tolygios atramos. Plakatas neturi užimti daugiau kaip 5 % visos stendo informacijos baro priekinės dalies ar tolygios atramos paviršiaus ploto arba

               b)

               pavieniui neutraliai ir vienodai ant kiekvienam prekės ženklui skirtos identiškos eksponavimo struktūros informacijos baro priekinės dalies arba ant tolygios atramos. Tokiu atveju pateikiamo prekės ženklo pavadinimas neturi užimti daugiau kaip 5 % eksponavimo struktūros informacijos baro priekinės dalies ar tolygios atramos paviršiaus ploto.

         2.   Interneto svetainėse prekių ženklai gali būti pateikiami tik kartu vienu iš šių dviejų būdų:

               a)

               tinklalapio apačioje esančioje reklamjuostėje, kurios plotas neturi viršyti 5 % bendro tinklalapio paviršiaus ploto, o kiekvienas prekės ženklas turi būti mažesnis už Sąjungos emblemą, kuria nurodomas bendras Sąjungos finansavimas;

               b)

               tam tikslui skirtame, kitame nei pradžios, tinklalapyje kiekvieną prekės ženklą pateikiant neutraliai ir vienodai.

         3.   Demonstruojant ar degustuojant produktus dalijamoje spausdintoje medžiagoje prekių ženklai gali būti pateikiami tik kartu puslapio apačioje esančioje reklamjuostėje, kurios plotas neturi viršyti 5 % bendro to puslapio paviršiaus ploto.
   7 straipsnis
   Pateiktinų prekių ženklų skaičius
   1.   Turi būti pateikiami ne mažiau kaip penki prekių ženklai.
   2.   Nukrypstant nuo 1 dalies, gali būti pateikiami mažiau nei penki prekių ženklai su sąlyga, kad tenkinamos šios dvi sąlygos:

               a)

               pasiūlymą teikiančios organizacijos kilmės valstybėje narėje yra mažiau prekių ženklų, susijusių su produktu arba sistema, kuriems taikoma programa;

               b)

               tinkamai pagrįstais atvejais nebuvo įmanoma parengti keletą produktų apimančios arba daugiašalės programos, kad būtų galima pateikti daugiau prekių ženklų.

         3.   Pasiūlymą teikianti organizacija turi tinkamai įrodyti, kad laikosi 2 dalyje nurodytų sąlygų, ir pateikti visus reikiamus dokumentus, įskaitant įrodymus, kad ji susisiekė su kitomis pasiūlymus teikiančiomis organizacijomis ir joms pasiūlė kartu parengti keletą produktų apimančią arba daugiašalę programą, ir nurodyti priežastis, kodėl tokia programa nebuvo parengta.
   4.   Jei pateikiami mažiau kaip penki prekių ženklai, taikomos 6 straipsnyje nustatytos taisyklės, o prekių ženklams skiriamas paviršiaus plotas proporcingai sumažinamas.
   8 straipsnis
   Reglamento (ES) Nr. 1144/2014 5 straipsnio 4 dalies d punkto reikalavimus atitinkančių sistemų, užregistruotų kaip prekių ženklai, nurodymas
   Jei programa susijusi su Reglamento (ES) Nr. 1144/2014 5 straipsnio 4 dalies d punkte nurodyta sistema, sistemų, kurios užregistruotos kaip prekių ženklai, pavadinimams ir logotipams 5, 6 ir 7 straipsniai netaikomi.
   III SKYRIUS

      PAPRASTŲ PROGRAMŲ VALDYMAS

      1 SKIRSNIS

      Programų įgyvendinimas ir finansavimas

   9 straipsnis
   Kompetentingų institucijų skyrimas
   Valstybės narės skiria kompetentingas nacionalines institucijas, atsakingas už šio reglamento įgyvendinimą.
   Jos praneša Komisijai paskirtųjų institucijų pavadinimus ir perduoda jų išsamius duomenis, taip pat visus šių duomenų pasikeitimus.
   Komisija šią informaciją viešai paskelbia atitinkama forma.
   10 straipsnis
   Sutarčių sudarymas
   1.   Priėmusi Reglamento (ES) Nr. 1144/2014 11 straipsnio 2 dalyje nurodytą įgyvendinimo aktą, Komisija atrinktų programų kopijas nedelsdama persiunčia atitinkamoms valstybėms narėms.
   2.   Valstybės narės nedelsdamos informuoja atitinkamas pasiūlymus teikiančias organizacijas apie tai, ar jų paraiškos buvo priimtos.
   3.   Valstybės narės per 90 kalendorinių dienų nuo pranešimo apie Komisijos aktą, nurodytą Reglamento (ES) Nr. 1144/2014 11 straipsnio 2 dalyje, dienos sudaro programų įgyvendinimo sutartis su atrinktomis pasiūlymus teikiančiomis organizacijomis su sąlyga, kad Deleguotojo reglamento (ES) 2015/1829 2 straipsnyje nustatyta tvarka atrinkti Reglamento (ES) Nr. 1144/2014 13 straipsnyje nurodyti įgyvendinimo subjektai. Po to termino sutartys gali būti sudaromos tik iš anksto gavus Komisijos leidimą.
   4.   Programos įgyvendinimo pradžios diena – pirmoji mėnesio, einančio po sutarties pasirašymo dienos, diena. Tačiau pradžios diena gali būti atidėta iki šešių mėnesių, visų pirma siekiant atsižvelgti į produkto, kuriam taikoma programa, sezoniškumą arba dalyvavimą konkrečiame renginyje ar mugėje.
   5.   Valstybės narės naudoja Komisijos pateiktus sutarčių modelius.
   6.   Prireikus valstybės narės, siekdamos atsižvelgti į nacionalinę teisę, gali iš dalies pakeisti kai kurias sutarčių modelių sąlygas, jei tokie pakeitimai neprieštarauja Sąjungos teisės aktams.
   11 straipsnis
   Pasiūlymus teikiančių organizacijų programų įgyvendinimas
   Pasiūlymą teikianti organizacija gali pati įgyvendinti tam tikras paprastos programos dalis, jei laikosi šių sąlygų:

               a)

               pasiūlymą teikianti organizacija turi bent trejų metų informacijos teikimo ir pardavimo skatinimo priemonių įgyvendinimo patirties ir

               b)

               užtikrina, kad su priemone, kurią ji planuoja įgyvendinti pati, susijusios išlaidos neviršytų įprastinių rinkos normų.

         12 straipsnis
   Su informacijos teikimu ir įrašais susijusios pareigos
   1.   Pasiūlymus teikiančios organizacijos nuolat atnaujina informaciją ir informuoja atitinkamą valstybę narę apie įvykius ir aplinkybes, kurie gali turėti reikšmingo poveikio programos įgyvendinimui arba Sąjungos finansiniams interesams.
   2.   Pasiūlymus teikiančios organizacijos ir įgyvendinimo subjektai tvarko įrašus ir kitus patvirtinamuosius dokumentus, kuriais pagrindžiamas tinkamas programos įgyvendinimas ir deklaruotos kaip atitinkančios reikalavimus išlaidos, būtent:

               a)

               faktinėms išlaidoms pagrįsti: atitinkamus deklaruotas išlaidas pagrindžiančius įrašus ir kitus patvirtinamuosius dokumentus, tokius kaip sutartys, subrangos sutartys, sąskaitos faktūros ir apskaitos įrašai. Taikomi išlaidų apskaitos metodai ir vidaus kontrolės procedūros turi būti tokie, kad deklaruotas sumas būtų galima tiesiogiai palyginti su jų sąskaitose užregistruotomis ir patvirtinamuosiuose dokumentuose nurodytomis sumomis.
               Personalo išlaidoms pagrįsti pasiūlymą teikianti organizacija ir įgyvendinimo subjektai tvarko darbo laiko apskaitos dokumentus, kuriuose užfiksuotas deklaruotas valandų skaičius. Jei patikimų darbo laiko apskaitos dokumentų, kuriuose būtų užfiksuotas dirbant su veikla susijusį darbą praleistų valandų skaičius, neturima, valstybė narė gali priimti kitokius deklaruotą valandų skaičių patvirtinančius įrodymus, jei ji mano, kad tais įrodymais užtikrinamas tinkamas patikinimo lygis.
               Jei asmenys dirba tik su programa susijusį darbą, jų darbo laiko apskaitos tvarkyti nereikia, tačiau reikalinga pasirašyta deklaracija, kurioje būtų patvirtinta, kad atitinkami asmenys dirbo tik su veikla susijusį darbą;

               b)

               fiksuoto dydžio išlaidoms pagrįsti: tinkamus įrašus ir kitus patvirtinamuosius dokumentus, skirtus išlaidų, kuriomis remiantis apskaičiuojamas fiksuotas dydis, atitikčiai reikalavimams įrodyti.

         13 straipsnis
   Išankstinis mokėjimas
   1.   Per 30 dienų nuo 10 straipsnyje nurodytos sutarties pasirašymo dienos pasiūlymą teikianti organizacija atitinkamai valstybei narei gali pateikti išankstinio mokėjimo paraišką kartu su šio straipsnio 2 dalyje nurodytu užstatu.
   2.   Išankstinis mokėjimas skiriamas su sąlyga, kad pasiūlymą teikianti organizacija valstybei narei pagal Komisijos deleguotojo reglamento (ES) Nr. 907/2014 (10) IV skyrių pateikia užstatą, kurio dydis lygus to išankstinio mokėjimo dydžiui.
   3.   Išankstinio mokėjimo dydis sudaro ne daugiau kaip 20 % Reglamento (ES) Nr. 1144/2014 15 straipsnyje nurodyto didžiausio Sąjungos finansinio įnašo.
   4.   Valstybė narė išankstinį mokėjimą skiria per 30 dienų nuo 2 dalyje nurodyto užstato gavimo dienos arba per 30 dienų nuo dienos, kurią iki programos įgyvendinimo pradžios dienos lieka 10 dienų, priklausomai nuo to, kuri data vėlesnė.
   5.   Išankstinis mokėjimas patvirtinamas išmokant likutį.
   6.   Nukrypstant nuo šio straipsnio 1 ir 5 dalių, finansinę pagalbą pagal Reglamento (ES) Nr. 1144/2014 15 straipsnio 3 dalį gaunančiose valstybėse narėse įsisteigusios pasiūlymus teikiančios organizacijos gali teikti paraiškas išankstinį mokėjimą skirti dviem dalimis. Šia galimybe nusprendę pasinaudoti pareiškėjai paraišką dėl pirmos jiems skirto išankstinio mokėjimo dalies teikia per šio straipsnio 1 dalyje nurodytą terminą. Paraiška dėl likusios išankstinio mokėjimo dalies gali būti teikiama tik po to, kai patvirtinama pirmoji išankstinio mokėjimo dalis.
   14 straipsnis
   Tarpinių mokėjimų paraiška
   1.   Pasiūlymą teikianti organizacija tarpinio Sąjungos finansinių įnašų mokėjimo paraiškas valstybėms narėms teikia (išskyrus paraiškas dėl paskutinių programos įgyvendinimo metų) per 60 dienų nuo vienų programos metų įgyvendinimo pabaigos.
   2.   Tokiose paraiškose nurodomos atitinkamais metais patirtos reikalavimus atitinkančios išlaidos ir pridedama tarpinė ataskaita, kurią sudaro periodinė finansinė ir periodinė techninė ataskaitos.
   3.   2 dalyje nurodytą periodinę finansinę ataskaitą sudaro:

               a)

               kiekvienos pasiūlymą teikiančios organizacijos finansinė pažyma, kurioje išsamiai nurodomos į programą įtrauktos reikalavimus atitinkančios išlaidos, ir prie jos pridedama deklaracija, kurioje patvirtinama, kad:

                           —

                           pateikta informacija yra išsami, patikima ir teisinga,

                           —

                           deklaruotos išlaidos atitinka Deleguotojo reglamento (ES) 2015/1829 4 straipsnio reikalavimus,

                           —

                           išlaidos gali būti pagrįstos tinkamais įrašais ir patvirtinamaisiais dokumentais, kurie bus pateikti gavus prašymą arba atliekant šiame reglamente numatytus patikrinimus;

               b)

               jei Sąjungos finansinis įnašas, skirtas faktinėms programos išlaidoms padengti, yra ne mažesnis kaip 750 000 EUR, o Sąjungos finansinio įnašo, skirto faktinėms programos išlaidoms padengti, suma, kurią prašoma skirti pagal tarpinio mokėjimo paraišką, yra ne mažesnė kaip 325 000 EUR, – patvirtinto išorės auditoriaus atitinkamai pasiūlymą teikiančiai organizacijai išduotas finansinių pažymų patvirtinimas. Patvirtinime pateikiami įrodymai, kad siūlomos išlaidos atitinka Deleguotojo reglamento (ES) 2015/1829 4 straipsnio reikalavimus ir laikomasi šio reglamento 12 straipsnio 2 dalyje nustatytų pareigų;

               c)

               jei b punkte nurodyto patvirtinimo pateikti nereikia, – susijusių sąskaitų faktūrų ir patvirtinamųjų dokumentų, kuriais įrodoma išlaidų atitiktis reikalavimams, kopijos.

         4.   2 dalyje nurodytą periodinę techninę ataskaitą sudaro:

               a)

               visos naudotos medžiagos ir vizualinės medžiagos, kuri dar neperduota valstybei narei, kopijos;

               b)

               laikotarpiu, su kuriuo susijęs tarpinis mokėjimas, vykdytos veiklos aprašymas, kuriame naudojami 22 straipsnyje nurodyti programos našumo ir rezultatų rodikliai, ir

               c)

               visų planuotos programos veiklos ir numatyto našumo bei rezultatų ir faktiškai įgyvendintos veiklos ir pasiekto našumo bei rezultatų skirtumų pagrindimas.

         15 straipsnis
   Likučio išmokėjimo paraiška
   1.   Likučio išmokėjimo paraiškas pasiūlymą teikianti organizacija valstybei narei pateikia per 90 dienų nuo programos, vykdomos pagal 10 straipsnyje nurodytą sutartį, pabaigos.
   2.   Paraiška laikoma priimtina, jei kartu su ja pateikiamas galutinis tarpinės ataskaitos variantas, galutinė ataskaita ir pardavimo skatinimo bei informacijos teikimo priemonių rezultatų vertinimo tyrimas.
   3.   2 dalyje nurodytas galutinis tarpinės ataskaitos variantas apima paskutinius programos įgyvendinimo metus. Pasiūlymus teikiančios organizacijos finansinėse pažymose patvirtina, kad deklaruotos visos pajamos.
   4.   2 dalyje nurodytą galutinę ataskaitą sudaro:

               a)

               galutinė finansinė ataskaita, susidedanti iš pasiūlymą teikiančios organizacijos parengtos galutinės suvestinės finansinės pažymos, kuria konsoliduojamos visų tarpinių mokėjimų finansinės pažymos ir kurioje nurodomos patirtos išlaidos;

               b)

               galutinė techninė ataskaita, susidedanti iš:

                           i)

                           vykdytos veiklos ir programos našumo bei rezultatų apžvalgos, grindžiamos 22 straipsnyje nurodytais rodikliais, ir

                           ii)

                           skelbtinos informacijos santraukos.

         5.   2 dalyje nurodytą pardavimo skatinimo bei informacijos teikimo priemonių rezultatų vertinimo tyrimą atlieka nepriklausomas išorės subjektas. Tas subjektas remiasi 22 straipsnyje nurodytais rodikliais.
   16 straipsnis
   Valstybės narės mokėjimai
   1.   13 ir 14 straipsniuose nurodyti tarpiniai ir išankstiniai mokėjimai kartu neturi sudaryti daugiau kaip 90 % bendro Sąjungos finansinio įnašo, nurodyto Reglamento (ES) Nr. 1144/2014 15 straipsnyje.
   2.   14 ir 15 straipsniuose nurodytus mokėjimus valstybės narės atlieka per 60 dienų nuo mokėjimo paraiškos gavimo dienos su sąlyga, kad pagal šį reglamentą buvo atlikti visi patikrinimai.
   3.   Jei reikia atlikti kitus 19 ir 20 straipsniuose nurodytus administracinius patikrinimus arba patikras vietoje, valstybė narė 2 dalyje nurodytą terminą gali pratęsti ir apie tai pranešti pasiūlymą teikiančiai organizacijai.
   17 straipsnis
   Reikalavimų neatitinkančių išlaidų nepatvirtinimas ir netinkamai išmokėtų sumų susigrąžinimas
   1.   Valstybės narės, atlikdamos tarpinį ar galutinį mokėjimą arba po to, kai jie buvo atlikti, ir visų pirma po šiame reglamente numatytų patikrinimų nepatvirtina išlaidų, kurios laikomos neatitinkančiomis reikalavimų.
   2.   Pasiūlymą teikianti organizacija netinkamai išmokėtas sumas sugrąžina pagal Komisijos įgyvendinimo reglamento (ES) Nr. 908/2014 (11) III skyriaus 1 skirsnį.
   Taikoma Komisijos deleguotojo reglamento (ES) Nr. 1268/2012 (12) 83 straipsnio 2 dalies b punkte nustatyta palūkanų norma.

      2 SKIRSNIS

      Valstybių narių vykdoma programų įgyvendinimo kontrolė ir teikiami pranešimai

   18 straipsnis
   Įgyvendinimo subjektų atrankos procedūros patikrinimai
   Prieš pasirašydamos 10 straipsnyje nurodytą sutartį valstybės narės patikrina, ar įgyvendinimo subjektai atrinkti Deleguotojo reglamento (ES) 2015/1829 2 straipsnyje nustatyta konkurso tvarka.
   19 straipsnis
   Paprastų programų administraciniai patikrinimai
   1.   Atlikdamos administracinius patikrinimus valstybės narės sistemingai tikrina mokėjimų paraiškas, visų pirma su paraiškomis pateiktas ataskaitas ir išlaidų atitiktį Deleguotojo reglamento (ES) 2015/1829 4 straipsnio reikalavimams.
   2.   Valstybės narės prašo pateikti visą, jų manymu, reikalingą papildomą informaciją ir atitinkamais atvejais atlieka kitus patikrinimus, visų pirma, jei:

               a)

               prašomos ataskaitos nebuvo pateiktos arba yra neišsamios;

               b)

               atlikus administracinę finansinių pažymų patvirtinimo peržiūrą nerasta tinkamų išlaidų atitikties Deleguotojo reglamento (ES) 2015/1829 4 straipsnio reikalavimams ir šio reglamento 12 straipsnio 2 dalyje nustatytų pareigų laikymosi įrodymų arba

               c)

               kyla abejonių dėl finansinėse pažymose deklaruotų išlaidų atitikties reikalavimams.

         20 straipsnis
   Paprastų programų patikros vietoje
   1.   Tikrintinas mokėjimų paraiškas valstybės narės atrenka remdamosi rizikos analize.
   Atliekant atranką siekiama užtikrinti, kad kiekvienos paprastos programos patikra vietoje būtų atlikta bent vieną kartą per jos įgyvendinimo laikotarpį, t. y. po pirmojo tarpinio mokėjimo iki likučio išmokėjimo.
   2.   Patikras vietoje sudaro techniniai ir apskaitos patikrinimai pasiūlymą teikiančios organizacijos ir, jei taikoma, įgyvendinimo subjekto patalpose. Valstybės narės tikrina, ar:

               a)

               pateikta informacija ir dokumentai yra tikslūs;

               b)

               išlaidos deklaruotos pagal Deleguotojo reglamento (ES) 2015/1829 4 straipsnį ir šio reglamento 12 straipsnio 2 dalį;

               c)

               įvykdytos visos 10 straipsnyje nurodytoje sutartyje nustatytos pareigos;

               d)

               laikytasi Reglamento (ES) Nr. 1144/2014 10 ir 15 straipsnių.

         Nepažeisdamos Komisijos reglamento (EB) Nr. 1848/2006 (13), valstybės narės kuo anksčiau informuoja Komisiją apie visus per patikrinimus nustatytus pažeidimus.
   Per patikras vietoje gali būti tikrinama tik imtis, apimanti bent 30 % reikalavimus atitinkančių išlaidų. Tokia imtis turi būti patikima ir reprezentatyvi.
   Nustačiusios bet kokią neatitiktį, valstybės narės tikrina visus su deklaruotomis išlaidomis susijusius dokumentus arba ekstrapoliuoja imties rezultatus.
   3.   Valstybės narės parengia kiekvienos patikros vietoje ataskaitą. Toje ataskaitoje aiškiai nurodoma atliktų patikrinimų aprėptis ir rezultatai.
   21 straipsnis
   Komisijai teikiami su paprastomis programomis susiję pranešimai
   1.   Iki kiekvienų metų liepos 15 d. valstybės narės praneša Komisijai ankstesnių kalendorinių metų duomenis apie visus paprastoms programoms skirtus mokėjimus, tuos duomenis susiedamos su:

               a)

               22 straipsnyje nurodytais finansinio vykdymo ir našumo rodikliais;

               b)

               programų poveikiu, įvertintu naudojant 22 straipsnyje nurodytus rodiklius;

               c)

               pagal 19 ir 20 straipsnius atliktų administracinių patikrinimų ir patikrų vietoje rezultatais.

         2.   Tokie pranešimai siunčiami elektroninėmis priemonėmis, naudojantis Komisijos pateiktomis techninėmis duomenų perdavimo specifikacijomis.
   IV SKYRIUS

      BAIGIAMOSIOS NUOSTATOS

   22 straipsnis
   Informacijos teikimo ir pardavimo skatinimo programų poveikio vertinimo rodiklių sistema
   1.   Šiame reglamente nustatoma rodiklių sistema grindžiama bendroji informacijos teikimo ir pardavimo skatinimo programų poveikio vertinimo sistema. Rodiklių sistemą sudaro trijų rūšių veiklos rezultatų rodikliai – našumo, rezultatų ir poveikio:

               a)

               našumo rodikliais matuojamas kiekvienoje programoje numatytos veiklos įgyvendinimo lygis;

               b)

               rezultatų rodikliais matuojamas tiesioginis ir nedelsiamas veiklos poveikis;

               c)

               poveikio rodikliais matuojama nedelsiamą poveikį pranokstanti priemonės nauda.

         2.   Kiekviename pasiūlymą teikiančios organizacijos Komisijai teikiamame informacijos teikimo ir pardavimo skatinimo programos pasiūlyme nurodoma, kurie kiekvienos rūšies veiklos rezultatų rodikliai bus naudojami programos poveikiui įvertinti. Pasiūlymą teikianti organizacija, kai tinkama, naudoja priede nustatytus rodiklius arba gali naudoti kitus rodiklius, jei ji gali įrodyti, kad dėl atitinkamos programos pobūdžio tie rodikliai yra tinkamesni.
   23 straipsnis
   Įsigaliojimas
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   Jis taikomas nuo 2015 m. gruodžio 1 d. programų pasiūlymams, pateiktiems nuo 2015 m. gruodžio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. spalio 7 d.

            Komisijos vardu

            Pirmininkas

         Jean-Claude JUNCKER

      (1)  OL L 317, 2014 11 4, p. 56.

      (2)  2007 m. gruodžio 17 d. Tarybos reglamentas (EB) Nr. 3/2008 dėl žemės ūkio produktams skirtų informavimo ir skatinimo priemonių vidaus rinkoje ir trečiosiose šalyse (OL L 3, 2008 1 5, p. 1).

      (3)  2008 m. birželio 5 d. Komisijos reglamentas (EB) Nr. 501/2008, kuriuo nustatomos išsamios Tarybos reglamento (EB) Nr. 3/2008 dėl žemės ūkio produktams skirtų informavimo ir skatinimo priemonių vidaus rinkoje ir trečiosiose šalyse taikymo taisyklės (OL L 147, 2008 6 6, p. 3).

      (4)  2015 m. balandžio 23 d. Komisijos deleguotasis reglamentas (ES) 2015/1829, kuriuo papildomas Europos Parlamento ir Tarybos reglamentas (ES) Nr. 1144/2014 dėl informacijos apie žemės ūkio produktus teikimo ir jų pardavimo skatinimo priemonių, įgyvendinamų vidaus rinkoje ir trečiosiose šalyse (žr. šio Oficialiojo leidinio p. 3).

      (5)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).

      (6)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).

      (7)  2013 m. lapkričio 6 d. Komisijos deleguotasis reglamentas (ES) Nr. 179/2014, kuriuo Europos Parlamento ir Tarybos reglamentas (ES) Nr. 228/2013 papildomas nuostatomis dėl ūkinės veiklos vykdytojų registro, prekybai produktais už regiono ribų skiriamos pagalbos sumos, grafinio simbolio, atleidimo nuo importo muito tam tikrų galvijų atveju ir tam tikrų priemonių, susijusių su specialiomis žemės ūkio priemonėmis, finansavimo atokiausiuose Sąjungos regionuose (OL L 63, 2014 3 4, p. 3).

      (8)  2009 m. vasario 26 d. Tarybos reglamentas (EB) Nr. 207/2009 dėl Bendrijos prekių ženklo (OL L 78, 2009 3 24, p. 1).

      (9)  2008 m. spalio 22 d. Europos Parlamento ir Tarybos direktyva 2008/95/EB valstybių narių teisės aktams, susijusiems su prekių ženklais, suderinti (OL L 299, 2008 11 8, p. 25).

      (10)  2014 m. kovo 11 d. Komisijos deleguotasis reglamentas (ES) Nr. 907/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl mokėjimo agentūrų ir kitų įstaigų, finansų valdymo, sąskaitų patvirtinimo, užstatų ir dėl euro naudojimo (OL L 255, 2014 8 28, p. 18).

      (11)  2014 m. rugpjūčio 6 d. Komisijos įgyvendinimo reglamentas (ES) Nr. 908/2014, kuriuo nustatomos Europos Parlamento ir Tarybos reglamento (ES) Nr. 1306/2013 taikymo taisyklės, susijusios su mokėjimo agentūromis ir kitomis įstaigomis, finansų valdymu, sąskaitų patvirtinimu, patikrų taisyklėmis, užstatais ir skaidrumu (OL L 255, 2014 8 28, p. 59).

      (12)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).

      (13)  2006 m. gruodžio 14 d. Komisijos reglamentas (EB) Nr. 1848/2006 dėl su bendrosios žemės ūkio politikos finansavimu susijusių pažeidimų ir neteisingai sumokėtų sumų susigrąžinimo bei šios srities informacinės sistemos organizavimo ir panaikinantis Tarybos reglamentą (EEB) Nr. 595/91 (OL L 355, 2006 12 15, p. 56).

      PRIEDAS

         Informacijos teikimo ir pardavimo skatinimo programų poveikiui įvertinti naudojamų rodiklių, nurodytų 22 straipsnyje, sąrašas

      Rodiklių, susijusių su pasiūlymus teikiančių organizacijų pagal informacijos teikimo ir pardavimo skatinimo programas vykdoma veikla, sistema nebūtinai apima visus veiksnius, nuo kurių gali priklausyti veiklos programos našumas, rezultatai ir poveikis. Todėl aiškinantis rodiklių duomenis reikėtų atsižvelgti į kiekybinius ir kokybinius duomenis, susijusius su kitais svarbiais veiksniais, nuo kurių iš dalies priklauso programos įgyvendinimo sėkmė ar nesėkmė.

                  1.

                     Našumo rodikliai apima, pavyzdžiui:

                              —

                              surengtų renginių skaičių,

                              —

                              transliacijų per televiziją ar radiją arba spausdintos reklaminės medžiagos ar reklaminių pranešimų internetu skaičių,

                              —

                              pranešimų spaudai skaičių,

                              —

                              tikslinės grupės, kuriai skirta konkreti veikla, dydį (pvz., specialistų, kuriems buvo skirti laiškai, skaičių),

                              —

                              užsiregistravusiųjų gauti elektroniniu paštu platinamus naujienlaiškius skaičių.

                  2.

                     Rezultatų rodikliai apima, pavyzdžiui:

                              —

                              renginiuose (pvz., seminaruose, darbo grupėse, degustacijose ir pan.) dalyvavusių specialistų/ekspertų/importuotojų/vartotojų skaičių,

                              —

                              specialistų/ekspertų/importuotojų/vartotojų, kuriuos pasiekė televizijos ar radijo transliacijos, spausdinta reklaminė medžiaga ar reklaminiai pranešimai internetu, skaičių,

                              —

                              renginiuose dalyvavusių ir su gamintojų organizacija/gamintojais susisiekusių specialistų/ekspertų/importuotojų/vartotojų skaičių,

                              —

                              informavimo kampanijos ataskaitos laikotarpiu spaudoje paskelbtų nemokamų straipsnių skaičių,

                              —

                              internetinės svetainės lankytojų ar „Facebook“ paskyroje surinktų įvertinimų „patinka“ skaičių,

                              —

                              suvestinių žiniasklaidoje vertę.

                  3.

                     Poveikio rodikliai apima, pavyzdžiui:

                              —

                              kitais metais po pardavimo skatinimo kampanijų regione, kuriame jos buvo vykdomos, pastebimas pardavimo sektoriuje tendencijas, palyginti su ankstesnių metų ir bendrosiomis pardavimo aptariamoje rinkoje tendencijomis,

                              —

                              produkto vartojimo toje šalyje tendencijas,

                              —

                              skatinto parduoti produkto eksporto iš Sąjungos vertę ir kiekį,

                              —

                              Sąjungos produktų rinkoje produktui tenkančios dalies pokytį,

                              —

                              produkto, eksportuojamo į šalį, kurioje vykdyta kampanija, vidutinės pardavimo kainos tendencijas,

                              —

                              pokytį, susijusį su Sąjungos kokybės sistemų logotipų atpažinimo lygiu,

                              —

                              pokytį, susijusį su Sąjungos kokybiškų produktų įvaizdžiu,

                              —

                              geresnį Sąjungos žemės ūkio produktų esminių savybių/kitų privalumų, išvardytų Reglamento (ES) Nr. 1144/2014 3 straipsnio a punkte, išmanymą,

                              —

                              įgyvendinus programą išaugusį vartotojų pasitikėjimą,

                              —

                              investicijų grąžą.


title: 2013 m. kovo 18 d. Tarybos įgyvendinimo reglamentas (ES) Nr. 260/2013, kuriuo galutinio antidempingo muito, Reglamentu (EB) Nr. 1458/2007 nustatyto importuojamiems Kinijos Liaudies Respublikos kilmės neužpildomiems dujiniams kišeniniams žiebtuvėliams su akmenėliais, taikymo sritis išplečiama importuojamiems iš Vietnamo Socialistinės Respublikos siunčiamiems neužpildomiems dujiniams kišeniniams žiebtuvėliams su akmenėliais, deklaruojamiems ar nedeklaruojamiems kaip Vietnamo Socialistinės Respublikos kilmės

text:
22.3.2013

               LT

               Europos Sąjungos oficialusis leidinys

               L 82/10

         TARYBOS ĮGYVENDINIMO REGLAMENTAS (ES) Nr. 260/2013
   2013 m. kovo 18 d.
   kuriuo galutinio antidempingo muito, Reglamentu (EB) Nr. 1458/2007 nustatyto importuojamiems Kinijos Liaudies Respublikos kilmės neužpildomiems dujiniams kišeniniams žiebtuvėliams su akmenėliais, taikymo sritis išplečiama importuojamiems iš Vietnamo Socialistinės Respublikos siunčiamiems neužpildomiems dujiniams kišeniniams žiebtuvėliams su akmenėliais, deklaruojamiems ar nedeklaruojamiems kaip Vietnamo Socialistinės Respublikos kilmės
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1), ypač į jo 13 straipsnį,
   atsižvelgdama į Europos Komisijos pasiūlymą, pateiktą pasikonsultavus su Patariamuoju komitetu,
   kadangi:
   1.   PROCEDŪRA

   1.1.   Pagrindiniai faktai

               (1)

               1991 m. Reglamentu (EEB) Nr. 3433/91 (2) Taryba nustatė galutinį 16,9 % antidempingo muitą importuojamiems, inter alia, Kinijos Liaudies Respublikos (toliau – KLR) kilmės neužpildomiems dujiniams kišeniniams žiebtuvėliams su akmenėliais (toliau – tiriamasis produktas).

               (2)

               1995 m. Tarybos reglamentu (EB) Nr. 1006/95 (3) pirminis ad valorem muitas buvo pakeistas specifiniu 0,065 ECU už žiebtuvėlį muitu.

               (3)

               Po tyrimo, atlikto pagal Reglamento (EB) Nr. 1225/2009 (toliau – pagrindinis reglamentas) 13 straipsnį, Tarybos reglamentu (EB) Nr. 192/1999 (4) pirmiau minėtos priemonės pradėtos taikyti: 1) importuojamiems neužpildomiems dujiniams kišeniniams žiebtuvėliams su akmenėliais, kurie siunčiami iš Taivano arba yra jo kilmės, ir 2) importuojamiems tam tikriems užpildomiems kišeniniams žiebtuvėliams su akmenėliais, kurie yra KLR kilmės arba siunčiami iš Taivano ar yra jo kilmės, kai vieneto vertė Bendrijos pasienyje nesumokėjus muito yra mažesnė nei 0,15 EUR.

               (4)

               2001 m. Reglamentu (EB) Nr. 1824/2001 (5) Taryba patvirtino galutinius antidempingo muitus, nustatytus Reglamentu (EB) Nr. 1006/95, kurių taikymo sritis buvo išplėsta Reglamentu (EB) Nr. 192/1999 (toliau – galiojančios priemonės) pagal pagrindinio reglamento 11 straipsnio 2 dalį.

               (5)

               2007 m. Reglamentu (EB) Nr. 1458/2007 (6) (toliau – pradinis reglamentas) Taryba patvirtino galutinį antidempingo muitą, nustatytą Reglamentu (EB) Nr. 1824/2001 pagal pagrindinio reglamento 11 straipsnio 2 dalį (toliau – pradinės priemonės; o tyrimas, po kurio jos nustatytos, – pradinis tyrimas).

               (6)

               2012 m. gruodžio 12 d. (7) Komisija paskelbė pranešimą apie antidempingo priemonių galiojimo pabaigą.

               (7)

               2012 m. gruodžio 13 d. pasibaigus šių priemonių taikymui, Komisijos reglamentu (ES) Nr. 1192/2012 (8) nuo tos pačios datos nutrauktas iš Vietnamo siunčiamų neužpildomų dujinių kišeninių žiebtuvėlių su akmenėliais, deklaruojamų arba nedeklaruojamų kaip Vietnamo kilmės, importo registravimas (taip pat žr. 14 konstatuojamąją dalį).

         1.2.   Prašymas

               (8)

               2012 m. balandžio 17 d. Komisija gavo pagal pagrindinio reglamento 13 straipsnio 3 dalį ir 14 straipsnio 5 dalį pateiktą prašymą (toliau – prašymas) ištirti galimą antidempingo priemonių, nustatytų importuojamiems KLR kilmės neužpildomiems dujiniams kišeniniams žiebtuvėliams su akmenėliais, vengimą ir nustatyti reikalavimą registruoti importuojamus iš Vietnamo Socialistinės Respublikos (toliau – Vietnamas) siunčiamus neužpildomus dujinius kišeninius žiebtuvėlius su akmenėliais, deklaruojamus kaip Vietnamo kilmės arba ne.

               (9)

               Prašymą pateikė neužpildomus dujinius kišeninius žiebtuvėlius su akmenėliais Sąjungoje gaminanti bendrovė „Société BIC“.

               (10)

               Prašyme pateikta pakankamai prima facie įrodymų, kad pradinių priemonių vengiama surinkimo operacijas atliekant Vietname.

               (11)

               Prašyme nurodoma, kad nustačius pradines priemones labai pasikeitė su eksportu iš KLR ir Vietnamo į Sąjungą susijusios prekybos pobūdis ir kad nėra jokios kitos pagrįstos priežasties arba pateisinančios ekonominės aplinkybės, išskyrus pradinių priemonių nustatymą, kuria būtų galima paaiškinti tokį pasikeitimą. Prekybos pobūdis tariamai pasikeitė dėl to, kad žiebtuvėlių surinkimo iš KLR kilmės dalių operacijos atliekamos Vietname.

               (12)

               Be to, buvo prima facie įrodymų, kad pradinių priemonių taisomasis poveikis mažinamas ir kiekio, ir kainos požiūriu. Yra įrodymų, kad produktai, kurių importo iš Vietnamo apimtis padidėjo, importuoti daug mažesne nei atliekant pradinį tyrimą nustatyta nežalinga kaina.

               (13)

               Galiausiai taip pat pateikta pakankamai prima facie įrodymų, kad buvo vykdomas iš Vietnamo siunčiamų neužpildomų dujinių kišeninių žiebtuvėlių su akmenėliais kainų dempingas palyginti su pradinio tyrimo metu nustatyta normaliąja verte.

         1.3.   Inicijavimas

               (14)

               Pasikonsultavusi su Patariamuoju komitetu ir nustačiusi, kad yra pakankamai prima facie įrodymų, kad būtų inicijuotas tyrimas pagal pagrindinio reglamento 13 straipsnį, Komisija Reglamentu (ES) Nr. 548/2012 (9) (toliau – inicijavimo reglamentas) inicijavo tyrimą. Remdamasi pagrindinio reglamento 13 straipsnio 3 dalimi ir 14 straipsnio 5 dalimi, Komisija inicijavimo reglamentu taip pat nurodė muitinėms registruoti importuojamus iš Vietnamo siunčiamus neužpildomus dujinius kišeninius žiebtuvėlius su akmenėliais, deklaruojamus kaip Vietnamo kilmės arba ne.

         1.4.   Tyrimas

               (15)

               Apie inicijuotą tyrimą Komisija oficialiai pranešė KLR ir Vietnamo valdžios institucijoms, šių šalių eksportuojantiems gamintojams, žinomiems suinteresuotiems Sąjungos importuotojams ir „Société BIC“ (toliau – pareiškėja) – Sąjungos gamintojai, pagaminančiai daugiau kaip 75 % visų Europos Sąjungoje gaminamų neužpildomų dujinių kišeninių žiebtuvėlių su akmenėliais.

               (16)

               Klausimynai išsiųsti 70 eksportuojančių KLR gamintojų ir 15 eksportuojančių Vietnamo gamintojų, kurie Komisijai žinomi iš prašymo. Klausimynai išsiųsti ir 59 prašyme nurodytiems Sąjungos importuotojams. Suinteresuotosioms šalims buvo suteikta galimybė per inicijavimo reglamente nustatytą terminą raštu pareikšti nuomonę ir prašyti būti išklausytoms. Visos šalys buvo informuotos, kad joms nebendradarbiaujant gali būti taikomas pagrindinio reglamento 18 straipsnis ir išvados daromos remiantis turimais faktais.

               (17)

               Atsiliepė aštuoni iš 15 žinomų Vietnamo eksportuojančių gamintojų – vienas jų pranešė nepageidaująs būti laikomas suinteresuotąja šalimi, nes tiriamojo produkto negamina ir į Sąjungą neeksportuoja.

               (18)

               Atsakymus į klausimyną pateikė septynios toliau nurodytos bendrovės, kurių patalpose vėliau surengti tikrinamieji vizitai:

                           —

                           „Viet Giai Thanh Co. Ltd“, Hošiminas,

                           —

                           „Hoa Hung Co. Ltd“, Tay Ninh provincija,

                           —

                           „Trung Lai Gas Lighter Manufacture Co. Ltd“, Nghe An provincija,

                           —

                           „Textion Plastic Co. Ltd“, Binh Duong provincija,

                           —

                           „Cherry Year Vietnam Lighter Manufacture Co. Ltd“, Tay Ninh provincija,

                           —

                           „Huaxing Vietnam Manufacture Co. Ltd“, Tay Ninh provincija,

                           —

                           „Top Field Enterprises Co. Ltd“, Tay Ninh provincija.

               (19)

               Nė vienas iš žinomų KLR eksportuojančių gamintojų neatsiliepė ir į klausimyną neatsakė.

               (20)

               Į klausimyną atsakė aštuoni importuotojai, o šešios importo bendrovės atsiliepė ir pranešė nenorinčios būti laikomos suinteresuotomis šalimis, nes neužpildomų dujinių kišeninių žiebtuvėlių su akmenėliais (toliau – tiriamasis produktas) iš Vietnamo į Sąjungą neimportuoja. Kitos žinomos bendrovės iš viso neatsiliepė.

               (21)

               Inicijavus tyrimą du importuotojai pateikė prašymą būti išklausyti, ir tokia galimybė jiems buvo suteikta 2012 m. rugsėjo mėn. Importuotojai taip pat pateikė pastabų raštu. Savo pastabose jie kelia klausimą dėl tyrimo inicijavimo pagrįstumo atsižvelgiant į produkto apibrėžtąją sritį, importo apimtį, ekonominį prekybos pobūdžio pasikeitimo pagrindimą, prašymo motyvus ir prašymą pateikusio Sąjungos gamintojo finansinę padėtį. Dviejų importuotojų nuomone, priežasčių tyrimui inicijuoti nepakanka.

               (22)

               Komisija išsamiai atsakė į pastabas ir suteikė šalims galimybę pateikti tolesnes pastabas. Komisija nurodė, kodėl ji mano, kad prašyme pateikta pakankamai prima facie įrodymų, kad būtų inicijuotas tyrimas. Dviejų importuotojų pateiktose pastabose nepagrįsta, kad tyrimui inicijuoti reikalingų prima facie įrodymų nepakanka.

         1.5.   Tiriamasis laikotarpis

               (23)

               Nagrinėtas laikotarpis nuo 2008 m. sausio 1 d. iki 2012 m. kovo 31 d. (toliau – TL). Surinkti TL duomenys siekiant ištirti, inter alia, tariamą prekybos pobūdžio pokytį. Surinkta išsamesnių duomenų apie ataskaitinį laikotarpį nuo 2011 m. balandžio 1 d. iki 2012 m. kovo 31 d. (toliau – AL), siekiant išnagrinėti galimą priemonių taisomojo poveikio mažinimą ir dempingą.

         2.   TYRIMO REZULTATAI

   2.1.   Bendrosios aplinkybės

               (24)

               Vadovaujantis pagrindinio reglamento 13 straipsnio 1 dalimi, priemonių vengimas vertintas paeiliui tiriant, ar pasikeitė prekybos tarp KLR, Vietnamo ir Sąjungos pobūdis, ar šis pokytis įvyko dėl praktikos, procesų ar veiklos, kurių negalima paaiškinti jokia kita pakankamai pagrįsta priežastimi arba pateisinančiomis ekonominėmis aplinkybėmis, išskyrus muito nustatymą, ar rasta žalos įrodymų ar įrodymų, kad muito taisomasis poveikis sumažėjo tiriamojo produkto kainos ir (arba) kiekio požiūriu, ir ar rasta dempingo įrodymų atsižvelgiant į pradiniame tyrime nustatytą normaliąją vertę, prireikus vadovaujantis pagrindinio reglamento 2 straipsniu.

         2.2.   Nagrinėjamasis produktas ir tiriamasis produktas

               (25)

               Nagrinėjamasis produktas, kaip apibrėžta atliekant pradinį tyrimą, – neužpildomi dujiniai kišeniniai žiebtuvėliai su akmenėliais, kurių KN kodas šiuo metu yra ex 9613 10 00 ir kurių kilmės šalis yra Kinijos Liaudies Respublika (toliau – nagrinėjamasis produktas).

               (26)

               Tiriamasis produktas yra toks pat kaip aprašytasis ankstesnėje konstatuojamojoje dalyje, tačiau siunčiamas iš Vietnamo, nesvarbu, ar jis deklaruojamas kaip Vietnamo kilmės, ar ne; jo KN kodas šiuo metu yra toks pat kaip ir nagrinėjamojo produkto (toliau – tiriamasis produktas).

               (27)

               Atlikus tyrimą nustatyta, kad iš KLR į Sąjungą eksportuojamiems ir iš Vietnamo į Sąjungą siunčiamiems neužpildomiems dujiniams kišeniniams žiebtuvėliams su akmenėliais yra būdingos tos pačios pagrindinės fizinės ir techninės savybės ir jų paskirtis tokia pati, todėl juos reikia laikyti panašiais produktais, kaip apibrėžta pagrindinio reglamento 1 straipsnio 4 dalyje.

         2.3.   Bendradarbiavimo lygis ir prekybos apimties nustatymas

               (28)

               Kaip nurodyta 18 konstatuojamojoje dalyje, atsakymus į klausimyną pateikė septynios bendrovės. Kaip teigiama šiuose atsakymuose, per AL į Sąjungą parduotų žiebtuvėlių kiekis sudaro daugiau kaip 100 % žiebtuvėlių, apie kurių importą į Sąjungą yra pranešta, remiantis Eurostato Comext duomenų bazės informacija. Nepaisant to, kad atsakymuose pateikta informacija apie pardavimo apimtį laikoma nepatikima, kaip paaiškinta 29 konstatuojamojoje dalyje, manoma, kad iš to vis dėlto galima spręsti, jog bendradarbiavimas buvo aktyvus ir kad tiriamos bendrovės yra tipinės.

               (29)

               Per tikrinamuosius vizitus septynių Vietnamo eksportuojančių gamintojų patalpose padaryta išvada, kad kiekvieno iš jų pateikta informacija negali būti laikoma patikima nustatant tyrimui svarbius faktus. Pirmiausia nustatyta, kad šios septynios bendrovės neteisingai nurodė savo gamybos, žiebtuvėlių dalių importo ir bendro pardavimo apimtį. Taip pat nustatyta, kad su tiriamuoju produktu susijusi kiekvieno gamintojo veikla nebuvo oficialiai apskaitoma, o tam tikras surinkimo operacijas atliko neoficialiai dirbantys subrangovai. Be to, nebuvo nurodytas arba buvo neteisingai nurodytas iš KLR importuojamų dalių kiekis, o dalis šių pardavimo sandorių bendrovių buhalterijoje neapskaityta. Todėl visų pirma nebuvo įmanoma patikimai nustatyti bendros šių bendrovių gamybos ir pardavimo apimties, o faktinė tiriamojo produkto pardavimo kaina ir išlaidos pagrindinėms žaliavoms, kaip antai dujoms, neatitiko atsakymuose į klausimyną pateiktų duomenų.

               (30)

               Atsižvelgiant į 29 konstatuojamojoje dalyje aprašytas aplinkybes, eksportuojantiems gamintojams buvo pranešta, kad pagal pagrindinio reglamento 18 straipsnį faktai bus nustatomi ir tyrimo išvados daromos remiantis patikimiausiais turimais duomenimis. Šalims suteikta galimybė pateikti pastabas ir paprašius būti išklausytoms. Kiekvienai šaliai išsiųstas atskiras raštas, kuriame išsamiai išdėstomi konkretūs faktai, pagal kuriuos padaryta išvada, kad pateiktų duomenų negalima laikyti patikimais ir jų pagrindu neįmanoma nustatyti tyrimui reikalingų faktų.

               (31)

               Du eksportuojantys gamintojai nepateikė pastabų dėl ketinimo taikyti pagrindinio reglamento 18 straipsnį. Kiti penki eksportuojantys gamintojai – dvi individualios įmonės ir viena trijų įmonių grupė – pateikė prašymą būti išklausytos, ir tokia galimybė joms buvo suteikta 2012 m. lapkričio mėn. Šie eksportuojantys gamintojai taip pat pateikė pastabas raštu. Jie nesutinka su Komisijos ketinimu neatsižvelgti į jų pateiktus duomenis ir galimai padaryti išvadą apie priemonių vengimą remiantis patikimiausiais turimais faktais.

               (32)

               Keturi eksportuojantys gamintojai neginčijo to, kad jų pateikti duomenys neišsamūs ir nepatikimi, ir pripažino apskaitos nenuoseklumą bei tai, kad ne visi sandoriai buvo oficialūs ir apskaityti jų buhalterijoje. Tačiau jie teigė, kad šie skirtumai susiję tik su vidaus pardavimo, o ne su eksporto sandoriais. Viena šalis teigė, kad jos dokumentai dingo per gaisrą, todėl turima informacija neišsami. Be to, jie teigė, kad Komisija neteisingai įvertino žiebtuvėliuose esantį dujų kiekį ir todėl jos išvados dėl gamybos apimties neteisingos. Viena bendrovė teigė, kad prieštaringi duomenys apie naudojamą dujų kiekį gali būti susiję su tuo, kad šiltesniais mėnesiais dujų išskyrimas natūraliai padidėja. Vis dėlto šios šalys nepateikė šiuos argumentus pagrindžiančių įrodymų.

               (33)

               Bendrovės taip pat pabrėžė visapusiškai bendradarbiavusios ir nenuslėpusios jokios informacijos apie savo veiklą. Jos pripažino pateikusios neišsamius atsakymus, bet griežtai nesutiko su tuo, kad jų pateikta informacija neteisinga ar klaidinanti. Jų nuomone, nepateikta informacija ar nepatvirtinti duomenys patys savaime nereiškia, kad priemonių buvo vengiama, ir, pasak jų, Komisija, remdamasi neginčijamais įrodymais, neįrodė vengimo fakto.

               (34)

               Nors pačios bendrovės nepateikė išsamių ir tikslių duomenų apie savo veiklą, Komisija pasitelkė alternatyvius rodiklius, kaip antai žaliavų sunaudojimo duomenis, kurie leido įvertinti prieštaringus atsakymuose į klausimyną pateiktus duomenis ir vietoje pateiktus ar nustatytus duomenis. Tokie alternatyvūs rodikliai, nors ir ne tokie tikslūs kaip faktiniai duomenys, atskleidė, kad pateikti duomenys nepatikimi. Pavyzdžiui, dėl gamybos apimties padaryta galutinė išvada, kad bendrovių nurodyta gamybos apimtis neatitinka jų sunaudojamų žaliavų kiekio.

               (35)

               Atlikusi informacijos patikrinimą, Komisija mano, kad patikimų įrašų nebuvimas, tyrimui svarbios informacijos nepateikimas ir neteisingos ar klaidinančios informacijos pateikimas įrodo, jog pateiktus duomenis galima laikyti nepatikimais.

               (36)

               Todėl išvadas dėl neužpildomų dujinių kišeninių žiebtuvėlių su akmenėliais importo iš Vietnamo į Sąjungą teko daryti remiantis turimais faktais, kaip nustatyta pagrindinio reglamento 18 straipsnio 1 dalyje. Dėl šios priežasties, siekdama užtikrinti, kad šalims nepateikus informacijos tyrimas nesustotų, vertindama bendrą importo iš Vietnamo į Sąjungą apimtį Komisija pakeitė nepatikrinamus Vietnamo gamintojų pateiktus duomenis kitais turimais duomenimis, kaip antai Eurostato Comext duomenų bazės informacija, o vertindama kiniškų dalių santykinę dalį – prašyme pateikta informacija apie išlaidas (žr. 50 konstatuojamąją dalį).

               (37)

               Eksportuojantys Kinijos gamintojai nebendradarbiavo. Todėl išvadas dėl nagrinėjamojo produkto importo į Sąjungą ir neužpildomų dujinių kišeninių žiebtuvėlių su akmenėliais eksporto iš KLR į Vietnamą teko daryti remiantis turimais faktais, kaip nustatyta pagrindinio reglamento 18 straipsnio 1 dalyje. Nustatant bendrą eksporto iš KLR į Vietnamą apimtį remtasi prašyme pateiktais JT Comtrade statistiniais duomenimis.

         2.4.   Prekybos pobūdžio pokytis

               (38)

               Nagrinėjamojo produkto importo iš KLR apimtis sumažėjo 1991 m. pradėjus taikyti priemones. Importo apimtis išliko nedidelė ir pakeitus šias priemones bei išplėtus jų taikymo sritį 1995, 1999, 2001 ir 2007 m.

               (39)

               Nuo 2008 m. sausio 1 d. iki 2012 m. kovo 31 d. žiebtuvėlių importo iš KLR apimtis buvo palyginti stabili: apie 50 mln. vienetų 2008–2009 m., 70 mln. vienetų 2010 m. ir 60 mln. vienetų 2011 m. ir AL. Tačiau šį importą sudarė tik daugkartiniai modeliai ir elektriniai pjezo žiebtuvėliai, kuriems priemonės nebuvo taikomos.

               (40)

               Tiriamojo produkto importas iš Vietnamo per šį laiką išaugo. 1997 m. tiriamojo produkto importas iš Vietnamo iš esmės nebuvo vykdomas, tačiau nuo 2007 m. tiriamojo produkto importo apimtis ėmė sparčiai augti.

               (41)

               Per AL importo iš Vietnamo apimtis sudarė 84 % viso importo į Sąjungą.

                  Neužpildomų žiebtuvėlių importas iš Vietnamo į Sąjungą (procentinė viso importo dalis)

                           2008 m.

                           2009 m.

                           2010 m.

                           2011 m.

                           AL

                           Rinkos dalis

                           80 %

                           84 %

                           83 %

                           84 %

                           84 %

                              Šaltinis: prašyme pateikti statistiniai duomenys.

               (42)

               Per TL buvo vykdomas žiebtuvėlių su akmenėliais dalių eksportas ir KLR į Vietnamą. Vietnamas yra svarbiausia žiebtuvėlių su akmenėliais dalių eksporto iš KLR šalis. Kaip matyti iš prašyme pateiktų statistinių duomenų, nuo 1999 m. žiebtuvėlių dalių eksporto iš KLR į Vietnamą apimtis gerokai išaugo. 1999 m. žiebtuvėlių dalių eksportas iš KLR į Vietnamą sudarė mažiau kaip 3 % viso eksporto, o 2010 m. Vietnamas tapo pirmąja žiebtuvėlių dalių eksporto šalimi – jai tenka 26 % viso importo. Tai reikštų, kad eksporto apimtis padidėjo nuo mažiau negu 50 mln. iki 200 mln. gatavų žiebtuvėlių.

               (43)

               Kadangi Vietnamo gamintojų pateikta informacija buvo netinkama, nebuvo įmanoma gauti patikrinamų duomenų apie galimą tikrąją neužpildomų dujinių kišeninių žiebtuvėlių su akmenėliais gamybos apimtį.

         2.5.   Išvados dėl prekybos pobūdžio pokyčio

               (44)

               Tai, kad nuo 2007 m. sumažėjo bendra eksporto iš KLR į Sąjungą apimtis ir padidėjo eksporto iš Vietnamo į Sąjungą apimtis, o nuo 1999 m. gerokai padidėjo žiebtuvėlių dalių eksporto iš KLR į Vietnamą apimtis, patvirtina prekybos tarp KLR bei Vietnamo ir Sąjungos pobūdžio pokytį.

         2.6.   Vengimo pobūdis

               (45)

               Pagrindinio reglamento 13 straipsnio 1 dalyje reikalaujama, kad prekybos pobūdžio pokytis būtų susijęs su praktika, procesu ar veikla, kurios negalima paaiškinti jokia kita pakankamai pagrįsta priežastimi ar pateisinančiomis ekonominėmis aplinkybėmis, išskyrus muito nustatymą. Prie praktikos, proceso ar veiklos, inter alia, priskiriamos produkto dalių surinkimo operacijos trečiosiose šalyse. Šiuo atveju surinkimo operacijos yra apibrėžtos vadovaujantis pagrindinio reglamento 13 straipsnio 2 dalimi.

               (46)

               Kaip minėta, dėl patikimų apskaitos dokumentų nebuvimo ir tyrimui svarbios informacijos nepateikimo buvo nuspręsta taikyti pagrindinio reglamento 18 straipsnį. Ar surinkimo operacijas Vietname galima laikyti priemonių vengimu, teko vertinti remiantis turimais faktais.

               (47)

               Atlikus tyrimą paaiškėjo, kad priemonių yra vengiama surinkimo operacijas pavedant atlikti Vietnamo bendrovėms, kurios veikia glaudžiai bendradarbiaudamos su Kinijoje ir Honkonge registruotomis bendrovėmis. Dauguma bendradarbiaujančių Vietnamo gamintojų priklauso KLR ir Honkongo bendrovėms. Daugelis šių Vietnamo bendrovių vadovų taip pat yra specialistai iš Kinijos, iki tol dirbę KLR žiebtuvėlių gamintojams.

               (48)

               Vietnamo gamintojai žiebtuvėlių dalis iš KLR importuoja per susijusias Honkonge registruotas bendroves. Kai kurie Vietnamo gamintojai veikia pagal perdirbimo susitarimus su pagrindinėmis Kinijos ir (arba) Honkongo bendrovėmis. Pagal šiuos susitarimus pagrindinė Kinijos bendrovė tiekia žiebtuvėlių dalis ir plastiką Vietnamo gamyklai, o po to parduoda pagamintus žiebtuvėlius. Net jei tokie perdirbimo susitarimai nesudaromi, Vietname pagaminti žiebtuvėliai paprastai parduodami Honkongo bendrovėms, atsakingoms už komercinius ryšius su Sąjungos importuotojais.

               (49)

               Kadangi Vietnamo gamintojai pateikė nepatikimą informaciją, buvo neįmanoma nustatyti, ar pagrindinio reglamento 13 straipsnio 2 dalyje nustatytos procentinės ribos viršytos ar ne. Nebuvo galimybės patikrinti, ar KLR kilmės žiebtuvėlių dalys sudaro daugiau ar mažiau kaip 60 % visos surinktų žiebtuvėlių vertės ir ar įvežtų sudedamųjų dalių pridėtinė vertė buvo didesnė ar mažesnė už 25 % gamybos sąnaudų.

               (50)

               Vietnamo gamintojams nepateikus patikimos informacijos, tai teko nustatyti remiantis turimais faktais. Iš prašyme pateiktos informacijos matyti, kad KLR kilmės žiebtuvėlių dalys sudaro 60–70 % bendros vertės ir kad įvežtų dalių pridėtinė vertė sudaro apie 12 % visų gamybos sąnaudų. Šios vertės nustatytos remiantis palyginimu su kito KLR veikiančio gamintojo gamybos sąnaudomis. Atlikti skaičiavimai laikomi gana tiksliais ir parodo, kaip išlaidos pasiskirsto Vietname, nes ir Vietname, ir KLR naudojamos tos pačios žiebtuvėlių dalys ir žaliavos. Jei paaiškėtų, kad Vietname vietos išlaidos yra mažesnės, tai reikštų, kad Kinijai atitenka dar didesnė pagamintų žiebtuvėlių vertės dalis.

         2.7.   Jokios kitos pakankamai pagrįstos priežasties ar pateisinančių ekonominių aplinkybių, išskyrus antidempingo muito nustatymą, nebuvimas

               (51)

               Atlikus tyrimą nenustatyta jokių kitų pagrįstų surinkimo operacijų priežasčių ar ją pateisinančių ekonominių aplinkybių, išskyrus nagrinėjamajam produktui taikomų priemonių vengimą. Vietnamo gamintojai teigė, kad gamybos perkėlimo priežastis yra mažesnės darbo sąnaudos Vietname, tačiau šis tvirtinimas nebuvo pagrįstas. Bet kuriuo atveju vien darbo jėgos sąnaudų skirtumu negalima būtų paaiškinti, kodėl konkretus (žiebtuvėlių) gamybos sektorius perkeltas į Vietnamą, o gamyba kituose sektoriuose, įskaitant, pavyzdžiui, žiebtuvėlių dalių, tęsiama KLR.

         2.8.   Žala antidempingo muito taisomajam poveikiui ar šio poveikio sumažėjimas

               (52)

               Kadangi žalos nustatymas aptartas pradiniame reglamente, šiuo tyrimu buvo siekiama įvertinti, ar galiojančių muitų taisomasis poveikis nemažėja panašių produktų kainos ir (arba) kiekio požiūriu.

               (53)

               Vertinant, ar tiriamojo produkto importas kiekio ir kainos požiūriu sumažino nagrinėjamajam produktui taikytinų pradinių priemonių taisomąjį poveikį, remtasi Eurostato Comtex duomenų bazės informacija – patikimiausiais turimais duomenimis apie iš Vietnamo importuojamų produktų kiekį ir kainas. Šiuo būdu nustatytos kainos buvo palygintos su žalos pašalinimo lygiu, kuris Sąjungos gamintojams nustatytas Reglamento (EB) Nr. 1006/95 63 konstatuojamojoje dalyje.

               (54)

               Importo iš Vietnamo į Sąjungą padidėjimas nuo 0,6 % viso Sąjungos importo 1998 m. iki 80 % 2008 m. (TL pradžia) ir iki 84 % viso Sąjungos importo per AL (TL pabaiga), žr. lentelę 2.4 punkte, kiekio požiūriu laikomas dideliu padidėjimu. Per tą patį laikotarpį importo iš KLR į Sąjungą apimtis labai sumažėjo – nuo 30 % iki 10 % visos importo apimties.

               (55)

               Palyginus per pradinį tyrimą nustatytą žalos pašalinimo lygį ir iš Vietnamo deklaruoto eksporto kainos svertinį vidurkį matyti, kad produktai buvo parduoti daug mažesne kaina. Todėl padaryta išvada, kad muito taisomasis poveikis, kaip nustatyta pradiniame reglamente, sumažėjo ir kiekio, ir kainos požiūriu.

         2.9.   Dempingo įrodymai

               (56)

               Galiausiai pagal pagrindinio reglamento 13 straipsnio 1 ir 2 dalis Komisija tyrė, ar yra įrodymų, kad eksportas iš Vietnamo vykdomas dempingo kainomis lyginant su anksčiau pradiniame tyrime nustatyta normaliąja verte.

               (57)

               Per pradinį tyrimą normalioji vertė buvo nustatyta remiantis kainomis Brazilijoje, kuri tam tyrimui buvo pasirinkta kaip tinkama rinkos ekonomikos šalis, panaši į KLR.

               (58)

               Eksporto iš Vietnamo kainos nustatytos remiantis turimais faktais, t. y. vidutine neužpildomų dujinių kišeninių žiebtuvėlių su akmenėliais eksporto kaina per AL, nurodyta Eurostato Comext duomenų bazėje. Turimais faktais buvo remiamasi todėl, kad Vietnamo gamintojai pateikė nepatikimą informaciją apie tiriamąjį produktą.

               (59)

               Siekiant užtikrinti teisingą normaliosios vertės ir eksporto kainos palyginimą, koreguojant pagal pagrindinio reglamento 2 straipsnio 10 dalį buvo deramai atsižvelgta į skirtumus, darančius poveikį kainoms ir kainų palyginamumui. Koreguojant buvo atsižvelgta ir į transporto, draudimo bei pakavimo išlaidų skirtumus. Kadangi Vietnamo ir KLR gamintojai nepateikė patikimos informacijos, koregavimas turėjo būti atliktas remiantis patikimiausiais turimais faktais. Todėl korekcija buvo grindžiama atliekant pradinį tyrimą bendradarbiavusių Kinijos eksportuojančių gamintojų nurodyta visų transporto, draudimo ir pakavimo išlaidų procentine dalimi, palyginti su pardavimo sandorių į Sąjungą CIF pristatymo sąlygomis verte.

               (60)

               Vadovaujantis pagrindinio reglamento 2 straipsnio 11 dalimi ir 2 straipsnio 12 dalimi, dempingas buvo apskaičiuotas palyginus pradiniame reglamente nustatytą normaliosios vertės svertinį vidurkį ir atitinkamą iš Vietnamo eksportuojamų produktų eksporto kainų svertinį vidurkį per AL (kaip nurodyta Comtex duomenų bazėje), išreikštus CIF kainos Sąjungos pasienyje prieš sumokant muitą procentais.

               (61)

               Palyginus vidutinę svertinę normaliąją vertę ir vidutinę svertinę eksporto kainą ir padarius 59 konstatuojamojoje dalyje nurodytą korekciją, nustatyta, kad vykdytas didelis dempingas.

         2.10.   Pastabos paskelbus išvadas

               (62)

               Paskelbus išvadas, suinteresuotųjų šalių grupė, kurią sudaro Vietnamo gamintojai ir Sąjungos importuotojai, nors ir nepripažindami, kad priemonės turi jiems tiesioginį poveikį, pateikė pastabas dėl tyrimo išvadų. Jie dar kartą nurodė, kad klaidinanti informacija nebuvo pateikta tyčia, kad Komisija nenustatė neginčijamų įrodymų, jog priemonių vengiama, ir kad nustačius priemones atgaline data nebus pasiektas taisomasis poveikis, tą patvirtina ir tai, kad pradinės priemonės KLR nebuvo pratęstos. Šių šalių nuomone, sprendimas nepratęsti pradinių priemonių KLR buvo grindžiamas faktais, susijusiais su tuo pačiu laikotarpiu, kuriuo remiamasi ir darant išvadą, kad priemonių vengimas mažina pradinių priemonių taisomąjį poveikį. Galiausiai jie abejoja, ar bus pasiektas norimas poveikis ir ar 2012 m. gruodžio mėn. baigusių galioti priemonių taikymo išplėtimas atitinka Sąjungos interesus. Jų manymu, priemonių taikymo išplėtimas nebūtų naudingas Sąjungos pramonei ir tik pakenktų Sąjungos importuotojams.

               (63)

               Kadangi buvo pateiktas ir priimtas teisėtas prašymas atlikti priemonių vengimo tyrimą, Komisija privalo išsamiai išnagrinėti pateiktą klausimą ir, jei reikia, imtis atitinkamų priemonių. Šiuo atveju nustatyta, kad visos pagrindinio reglamento 13 straipsnyje nustatytos sąlygos, patvirtinančios vengimo faktą, yra tenkinamos. Todėl priemonių taikymo sritį reikia išplėsti taip, kad jos būtų taikomos ir importui iš Vietnamo.

               (64)

               Vertindama, ar priemonių vengimas mažina pradinių priemonių taisomąjį poveikį, Komisija turi išnagrinėti pokyčius įvedus šias priemones ir atsižvelgti į pradinio tyrimo išvadas, kuriomis remiantis taisomasis poveikis buvo nustatytas. Kita vertus, vertinant, ar reikia atlikti priemonių galiojimo termino peržiūrą, atsižvelgiama į tai, kiek tikėtina, kad dempingo praktika ir žalingas poveikis tęsis ar kartosis ateityje, remiantis kito laikotarpio faktais. Todėl, priešingai nei teigia suinteresuotosios šalys, šios dvi išvados daromos remiantis per skirtingus laikotarpius nustatytais faktais. Atsakydama į teiginį, kad priemonių poveikį pajustų tik Sąjungos importuotojai ir kad Sąjungos pramonei jos būtų nenaudingos, per pradinį tyrimą patvirtinta, jog priemonių nustatymas atitinka Sąjungos interesus. Pagal pagrindinio reglamento 13 straipsnį pradinių priemonių taisomojo poveikio išplėtimas šiuo požiūriu pagrįstas tol, kol pradinės priemonės yra taikomos. Išplečiant priemonių taikymo sritį jokiu būdu nesiekiama šalių bausti – tikslas yra ištaisyti importu iš Vietnamo dempingo kainomis padarytą iškraipantį poveikį Sąjungos rinkai, sudarant vienodas tokio importo galimybes kainų ir kiekio požiūriu. Bet kuriuo atveju nėra įrodymų ar pagrįsto pagrindo manyti, jog priemonių poveikį pajus tik importuotojai.

               (65)

               Dar viena suinteresuotoji šalis, importuotojas, pateikė pastabų dėl tyrimo, kuriose teigia, kad jam nebuvo pranešta apie pradėtą priemonių vengimo tyrimą. Šiuo požiūriu reikėtų pažymėti, kad prieš pradėdama tyrimą Komisija neturėjo informacijos apie šią šalį, be to, pranešimas apie pradėtą tyrimą buvo viešai paskelbtas oficialiajame leidinyje.

               (66)

               Kitas importuotojas atsiliepė pranešdamas galįs per šešis mėnesius pateikti įrodymus, kad jo bendrovė žiebtuvėlių importą vykdo priemonių nevengdama. Komisija pažymi, kad pranešime apie inicijuojamą tyrimą visos suinteresuotosios šalys buvo paragintos pateikti tyrimui svarbius įrodymus (žr. visų pirma Reglamento (ES) Nr. 548/2012 10, 19 ir 20 konstatuojamąsias dalis ir 3 straipsnio 2 dalį). Komisija privalo užbaigti tyrimą per nustatytą 9 mėnesių terminą, todėl šiuo etapu laukti papildomos informacijos negali.

         3.   PRIEMONĖS

               (67)

               Atsižvelgiant į tai, kas išdėstyta, padaryta išvada, kad KLR kilmės importuojamiems neužpildomiems dujiniams kišeniniams žiebtuvėliams su akmenėliais nustatyto galutinio antidempingo muito buvo vengiama, kaip apibrėžta pagrindinio reglamento 13 straipsnio 1 dalyje ir 13 straipsnio 2 dalyje, atliekant jų surinkimo operacijas Vietname.

               (68)

               Remiantis pagrindinio reglamento 13 straipsnio 1 dalies pirmu sakiniu, importuojamam nagrinėjamajam produktui nustatytų pradinių priemonių taikymas turėtų būti išplėstas importuojamam tiriamajam produktui, t. y. tam pačiam iš Vietnamo siunčiamam produktui, deklaruojamam arba nedeklaruojamam kaip Vietnamo kilmės.

               (69)

               Atsižvelgiant į nebendradarbiavimą atliekant šį tyrimą, priemonės, kurių taikymas turi būti išplėstas, turėtų būti Reglamento (EB) Nr. 1458/2007 1 straipsnio 2 dalyje nustatytos priemonės, t. y. galutinis antidempingo muitas – 0,065 EUR už žiebtuvėlį.

               (70)

               Pagal pagrindinio reglamento 13 straipsnio 3 dalį ir 14 straipsnio 5 dalį, kuriose numatoma, kad bet koks išplėstas priemonės taikymas turėtų galioti į Sąjungą įvežtiems ir pagal inicijavimo reglamentą registruotiems importuotiems produktams, muitai turėtų būti renkami už registruotus importuotus neužpildomus dujinius kišeninius žiebtuvėlius su akmenėliais, siunčiamus iš Vietnamo. Kadangi 2012 m. gruodžio 13 d. baigėsi pradinių priemonių galiojimas ir nuo tos pačios datos nutrauktas registravimas, muitų rinkimas taikytinas tik laikotarpiui iki tos datos.

         4.   PRAŠYMAI NETAIKYTI PRIEMONIŲ

               (71)

               Vadovaudamosi pagrindinio reglamento 13 straipsnio 4 dalimi, septynios atsakymus į klausimyną pateikusios Vietnamo bendrovės paprašė joms netaikyti priemonių, kurių taikymas gali būti išplėstas.

               (72)

               Nustatyta, kad visos šios septynios bendrovės pateikė neteisingą arba klaidinančią informaciją. Vadovaujantis pagrindinio reglamento 18 straipsnio 4 dalimi, šioms bendrovėms buvo pranešta, kad ketinama nepaisyti jų pateiktos informacijos, ir suteiktas laikotarpis, per kurį buvo galima pateikti papildomus paaiškinimus.

               (73)

               Šių bendrovių pateikti papildomi paaiškinimai nepakankami, kad išvados būtų pakeistos. Todėl, vadovaujantis pagrindinio reglamento 18 straipsnio 1 dalimi, išvados dėl šių bendrovių buvo paremtos turimais faktais.

               (74)

               Atsižvelgiant į neteisingos ir (arba) klaidinančios informacijos pobūdį, kaip nurodyta pirmiau, ir vadovaujantis pagrindinio reglamento 13 straipsnio 4 dalimi, šių septynių bendrovių prašymų netaikyti priemonių patenkinti negalima.

         5.   ATSKLEIDIMAS

               (75)

               Visoms suinteresuotosioms šalims buvo pranešta apie esminius faktus ir aplinkybes, kuriomis remiantis padarytos pirmiau minėtos išvados, ir jos buvo paragintos pateikti pastabas. Buvo apsvarstytos žodžiu ir raštu šalių pateiktos pastabos. Nė dėl vieno iš pateiktų argumentų nebuvo pakeistos išvados,

         PRIĖMĖ ŠĮ REGLAMENTĄ:
   1 straipsnis
   1.   Galutinio antidempingo muito, Reglamento (EB) Nr. 1458/2007 1 straipsnio 2 dalimi nustatyto importuojamiems Kinijos Liaudies Respublikos kilmės neužpildomiems dujiniams kišeniniams žiebtuvėliams su akmenėliais, taikymo sritis išplečiama iš Vietnamo siunčiamiems importuojamiems neužpildomiems dujiniams kišeniniams žiebtuvėliams su akmenėliais, deklaruojamiems arba nedeklaruojamiems kaip Vietnamo kilmės, kurių KN kodas šiuo metu yra ex 9613 10 00.
   2.   Muitai, kurių taikymas išplėstas šio straipsnio 1 dalimi, mokėtini už iš Vietnamo išsiųstus nuo 2012 m. birželio 27 d. iki 2012 m. gruodžio 13 d. importuotus produktus, deklaruojamus arba nedeklaruojamus kaip Vietnamo kilmės, užregistruotus pagal Reglamento (ES) Nr. 548/2012 2 straipsnį ir Reglamento (EB) Nr. 1225/2009 13 straipsnio 3 dalį bei 14 straipsnio 5 dalį.
   3.   Jeigu nenurodyta kitaip, taikomos galiojančios muitus reglamentuojančios nuostatos.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. kovo 18 d.

            Tarybos vardu

            Pirmininkas

         S. COVENEY

      (1)  OL L 343, 2009 12 22, p. 51.

      (2)  OL L 326, 1991 11 28, p. 1.

      (3)  OL L 101, 1995 5 4, p. 38.

      (4)  OL L 22, 1999 1 29, p. 1.

      (5)  OL L 248, 2001 9 18, p. 1.

      (6)  OL L 326, 2007 12 12, p. 1.

      (7)  OL C 382, 2012 12 12, p. 12.

      (8)  OL L 340, 2012 12 13, p. 37.

      (9)  OL L 165, 2012 6 26, p. 37.


title: 2016 m. lapkričio 4 d. Komisijos įgyvendinimo reglamentas (ES) 2016/1930, kuriuo chlorkrezolis patvirtinamas kaip esama veiklioji medžiaga 1-o, 2-o, 3-io, 6-o ir 9-o tipų biocidiniams produktams gaminti (Tekstas svarbus EEE )

text:
5.11.2016

               LT

               Europos Sąjungos oficialusis leidinys

               L 299/29

         KOMISIJOS ĮGYVENDINIMO REGLAMENTAS (ES) 2016/1930
   2016 m. lapkričio 4 d.
   kuriuo chlorkrezolis patvirtinamas kaip esama veiklioji medžiaga 1-o, 2-o, 3-io, 6-o ir 9-o tipų biocidiniams produktams gaminti
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalies trečią pastraipą,
   kadangi:

               (1)

               Komisijos deleguotajame reglamente (ES) Nr. 1062/2014 (2) nustatytas esamų veikliųjų medžiagų, kurias reikia įvertinti, kad būtų galima patvirtinti kaip tinkamas biocidinių produktų gamybai, sąrašas. Tame sąraše yra chlorkrezolis;

               (2)

               buvo įvertinta, ar chlorkrezolį galima naudoti 1-o tipo produktams (asmens higienos), 2-o tipo produktams (dezinfekantams ir algicidams, kurie nėra skirti tiesioginiam žmonių ar gyvūnų naudojimui), 3-io tipo produktams (veterinarinės higienos), 6-o tipo produktams (laikomiems produktams skirtiems konservantams) ir 9-o tipo produktams (pluošto, odos, gumos ir polimerinių medžiagų konservantams), aprašytiems Reglamento (ES) Nr. 528/2012 V priede, gaminti;

               (3)

               Prancūzija buvo paskirta vertinančiąja kompetentinga institucija ir 2013 m. spalio 8 d., 2013 m. lapkričio 15 d. ir 2013 m. gruodžio 18 d. pateikė vertinimo ataskaitas ir rekomendacijas;

               (4)

               pagal Deleguotojo reglamento (ES) Nr. 1062/2014 7 straipsnio 2 dalį 2016 m. balandžio 13 d. Biocidinių produktų komitetas, atsižvelgdamas į vertinančiosios kompetentingos institucijos išvadas, parengė Europos cheminių medžiagų agentūros nuomones;

               (5)

               remiantis tomis nuomonėmis, 1-o, 2-o, 3-io, 6-o ir 9-o tipų biocidiniai produktai, kurių sudėtyje yra chlorkrezolio, turėtų atitikti Reglamento (ES) Nr. 528/2012 19 straipsnio 1 dalies b punkto reikalavimus, jei laikomasi tam tikrų su jų naudojimu susijusių specifikacijų ir sąlygų;

               (6)

               todėl chlorkrezolį tikslinga patvirtinti kaip tinkamą naudoti 1-o, 2-o, 3-io, 6-o ir 9-o tipų biocidiniams produktams gaminti, jei laikomasi tam tikrų specifikacijų ir sąlygų;

               (7)

               veiklioji medžiaga turėtų būti patvirtinta praėjus tinkamam laikotarpiui, per kurį suinteresuotieji subjektai galėtų imtis parengiamųjų priemonių, kurios būtinos, kad būtų galima laikytis nustatytų naujų reikalavimų;

               (8)

               šiame reglamente nustatytos priemonės atitinka Biocidinių produktų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Chlorkrezolis patvirtinamas kaip veiklioji medžiaga 1-o, 2-o, 3-io, 6-o ir 9-o tipų biocidiniams produktams gaminti, jei laikomasi priede nustatytų specifikacijų ir sąlygų.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. lapkričio 4 d.

            Komisijos vardu

            Pirmininkas

         Jean-Claude JUNCKER

      (1)  OL L 167, 2012 6 27, p. 1.

      (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).

      PRIEDAS

                  Bendrinis pavadinimas

                  IUPAC pavadinimas
                  Identifikacijos numeriai

                  Mažiausias veikliosios medžiagos grynumo laipsnis (1)

                  Patvirtinimo data

                  Patvirtinimo galiojimo pabaiga

                  Produkto tipas

                  Specialiosios sąlygos

                  Chlorkrezolis

                  IUPAC pavadinimas:
                  4-chlor-3-metilfenolis
                  EB Nr. 200-431-6
                  CAS Nr. 59-50-7

                  99,8 % m/m

                  2018 m. gegužės 1 d.

                  2028 m. balandžio 30 d.

                  1

                  Biocidinių produktų autorizacijos liudijimai išduodami laikantis šios sąlygos:
                  vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiomis naudojimo paskirtimis, kurios yra įtrauktos į paraišką išduoti autorizacijos liudijimą, bet nebuvo įvertintos atliekant veikliosios medžiagos Sąjungos lygmens rizikos vertinimą.

                  2

                  Biocidinių produktų autorizacijos liudijimai išduodami laikantis šių sąlygų:

                              1)

                              vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiomis naudojimo paskirtimis, kurios yra įtrauktos į paraišką išduoti autorizacijos liudijimą, bet nebuvo įvertintos atliekant veikliosios medžiagos Sąjungos lygmens rizikos vertinimą;

                              2)

                              atsižvelgiant į pagal vertintas naudojimo paskirtis nustatytą riziką, produkto vertinime ypatingas dėmesys skiriamas:

                                          a)

                                          pramoniniams ir profesionaliems naudotojams;

                                          b)

                                          vaikams, kai produktai naudojami privačiose ir viešų įstaigų teritorijose.

                  3

                  Biocidinių produktų autorizacijos liudijimai išduodami laikantis šių sąlygų:

                              1)

                              vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiomis naudojimo paskirtimis, kurios yra įtrauktos į paraišką išduoti autorizacijos liudijimą, bet nebuvo įvertintos atliekant veikliosios medžiagos Sąjungos lygmens rizikos vertinimą;

                              2)

                              atsižvelgiant į pagal vertintas naudojimo paskirtis nustatytą riziką, produkto vertinime ypatingas dėmesys skiriamas:

                                          a)

                                          profesionaliems naudotojams;

                                          b)

                                          dirvožemiui;

                              3)

                              jei produktų liekanų gali likti maiste arba pašaruose, įvertinama, ar reikia pakeisti esamą arba nustatyti naują didžiausią leidžiamąją koncentraciją (toliau – DLK) pagal Europos Parlamento ir Tarybos reglamentą (EB) Nr. 470/2009 arba Europos Parlamento ir (2) Tarybos reglamentą (EB) Nr. 396/2005 (3) ir imamasi tinkamų rizikos mažinimo priemonių siekiant užtikrinti, kad taikoma DLK nebūtų viršyta.

                  6

                  Biocidinių produktų autorizacijos liudijimai išduodami laikantis šių sąlygų:

                              1)

                              vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiomis naudojimo paskirtimis, kurios yra įtrauktos į paraišką išduoti autorizacijos liudijimą, bet nebuvo įvertintos atliekant veikliosios medžiagos Sąjungos lygmens rizikos vertinimą;

                              2)

                              atsižvelgiant į pagal vertintas naudojimo paskirtis nustatytą riziką, produkto vertinime ypatingas dėmesys skiriamas:

                                          a)

                                          profesionaliems naudotojams, kai konservuoti skirtas produktas yra ruošiamas ir kai konservuotas produktas naudojamas popieriui gaminti;

                                          b)

                                          kūdikiams, kurie šliaužioja ant paviršiaus, išvalyto konservuotu produktu.

                  9

                  Biocidinių produktų autorizacijos liudijimai išduodami laikantis šių sąlygų:

                              1)

                              vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiomis naudojimo paskirtimis, kurios yra įtrauktos į paraišką išduoti autorizacijos liudijimą, bet nebuvo įvertintos atliekant veikliosios medžiagos Sąjungos lygmens rizikos vertinimą;

                              2)

                              atsižvelgiant į pagal vertintas naudojimo paskirtis nustatytą riziką, produkto vertinime ypatingas dėmesys skiriamas profesionaliems naudotojams.

         (1)  Šioje skiltyje nurodytas grynumas – tai mažiausias veikliosios medžiagos, įvertintos pagal Reglamento (ES) Nr. 528/2012 89 straipsnio 1 dalį, grynumas. Rinkai pateikiamame produkte esanti veiklioji medžiaga gali būti tokio paties arba kitokio grynumo, jei įrodyta, kad ji yra techniniu požiūriu lygiavertė įvertintai veikliajai medžiagai.

         (2)  2009 m. gegužės 6 d. Europos Parlamento ir Tarybos reglamentas (EB) Nr. 470/2009, nustatantis Bendrijos farmakologiškai aktyvių medžiagų leistinų liekanų kiekių nustatymo gyvūninės kilmės maisto produktuose tvarką, panaikinantis Tarybos reglamentą (EEB) Nr. 2377/90 ir iš dalies keičiantis Europos Parlamento ir Tarybos direktyvą 2001/82/EB ir Europos Parlamento ir Tarybos reglamentą (EB) Nr. 726/2004 (OL L 152, 2009 6 16, p. 11).

         (3)  2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (OL L 70, 2005 3 16, p. 1).


title: 2016 m. rugpjūčio 26 d. Komisijos įgyvendinimo reglamentas (ES) 2016/1430, kuriuo 251-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
27.8.2016

               LT

               Europos Sąjungos oficialusis leidinys

               L 232/6

         KOMISIJOS ĮGYVENDINIMO REGLAMENTAS (ES) 2016/1430
   2016 m. rugpjūčio 26 d.
   kuriuo 251-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 5 dalį,
   kadangi:

               (1)

               Reglamento (EB) Nr. 881/2002 I priede yra išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą yra įšaldyti;

               (2)

               2016 m. rugpjūčio 22 d. Jungtinių Tautų Saugumo Tarybos Sankcijų komitetas nusprendė iš dalies pakeisti vieną asmenų, grupių ir organizacijų, kuriems turėtų būti taikomas lėšų ir ekonominių išteklių įšaldymas, sąrašo įrašą. Todėl Reglamento (EB) Nr. 881/2002 I priedas turėtų būti atitinkamai atnaujintas,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 881/2002 I priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugpjūčio 26 d.

            Komisijos vardu

            Pirmininko pavedimu

            Užsienio politikos priemonių tarnybos vadovas

      (1)  OL L 139, 2002 5 29, p. 9.

      PRIEDAS
      Reglamento (EB) Nr. 881/2002 I priedo antraštinės dalies „Fiziniai asmenys“ įrašas „Dawood Ibrahim Kaskar (alias a) Dawood Ebrahim, b) Sheikh Dawood Hassan, c) Abdul Hamid Abdul Aziz, d) Anis Ibrahim, e) Aziz Dilip, f) Daud Hasan Shaikh Ibrahim Kaskar, g) Daud Ibrahim Memon Kaskar, h) Dawood Hasan Ibrahim Kaskar, i) Dawood Ibrahim Memon, j) Dawood Sabri, k) Kaskar Dawood Hasan, l) Shaikh Mohd Ismail Abdul Rehman, m) Dowood Hassan Shaikh Ibrahim, n) Ibrahim Shaikh Mohd Anis, o) Shaikh Ismail Abdul, p) Hizrat). Titulas: a) Sheikh, b) Shaikh. Adresas: White House, Near Saudi Mosque, Clifton, Karachi, Pakistanas, b) House Nu 37 – 30th Street – defence, Housing Authority, Karachi, Pakistanas. Gimimo data: 1955 12 26. Gimimo vieta: Bombėjus, b) Ratnagiri, Indija. Pilietybė: Indijos. Paso Nr.: a) A-333602 (Indijos pasas, išduotas 1985 6 4 Bombėjuje, Indija), b) M110522 (Indijos pasas, išduotas 1978 11 13 Bombėjuje, Indija), c) R841697 (Indijos pasas, išduotas 1981 11 26 Bombėjuje), d) F823692 (JEDDAH) (Indijos pasas, išduotas CGI, Jeddah, 1989 9 2), e) A501801 (BOMBAY) (Indijoss pasas, išduotas 1985 07 26), f) K560098 (BOMBAY) (Indijos pasas, išduotas 1975 7 30), g) V57865 (BOMBAY) (išduotas 1983 10 3), h) P537849 (BOMBAY) (išduotas 1979 7 30), i) A717288 (MISUSE) (išduotas 1985 8 18 Dubajuje), j) G866537 (MISUSE) (Pakistano pasas, išduotas 1991 8 12 Rawalpindi), k) C-267185 (išduodas Karachi 1996 m. liepos mėn.), l) H-123259 (išduotas Rawalpindi 2001 m. liepos mėn.), m) G-869537 (išduotas Rawalpindi), n) KC-285901. Kita informacija: Pasas Nr. A-333602 panaikintas Indijos vyriausybės. Įtraukimo į sąrašą pagal 2a straipsnio 4 dalies b punktą data: 2003 11 3.“ pakeičiama taip:

         „Dawood Ibrahim Kaskar (alias a) Dawood Ebrahim, b) Sheikh Dawood Hassan, c) Abdul Hamid Abdul Aziz, d) Anis Ibrahim, e) Aziz Dilip, f) Daud Hasan Shaikh Ibrahim Kaskar, g) Daud Ibrahim Memon Kaskar, h) Dawood Hasan Ibrahim Kaskar, i) Dawood Ibrahim Memon, j) Dawood Sabri, k) Kaskar Dawood Hasan, l) Shaikh Mohd Ismail Abdul Rehman, m) Dowood Hassan Shaikh Ibrahim, n) Ibrahim Shaikh Mohd Anis, o) Shaikh Ismail Abdul, p) Hizrat, q) Dawood Bhai, r) Sheikh Farooqi, s) Bada Seth, t) Bada Bhai, u) Iqbal Bhai, v) Mucchad, w) Haji Sahab). Titulas: šeichas. Adresas: White House, Near Saudi Mosque, Clifton, Karachi, Pakistanas, b) House Nu 37 – 30th Street – defence, Housing Authority, Karachi, Pakistanas, c) prašmatnus vienaukštis namas Karačyje, kalvotoje Nurabado vietovėje. Gimimo data: 1955 12 26. Gimimo vieta: Kher, Ratnagiri, Maharashtra, Indija. Pilietybė: Indijos. Paso Nr.: a) A-333602 (Indijos pasas, išduotas 1985 6 4 Bombėjuje, Indija), b) M110522 (Indijos pasas, išduotas 1978 11 13 Bombėjuje, Indija), c) R841697 (Indijos pasas, išduotas 1981 11 26 Bombėjuje), d) F823692 (JEDDAH) (Indijos pasas, išdavė CGI Džidoje 1989 9 2), e) A501801 (BOMBAY) (Indijos pasas, išduotas 1985 7 26), f) K560098 (BOMBAY) (Indijos pasas, išduotas 1975 7 30), g) V57865 (BOMBAY) (išduotas 1983 10 03), h) P537849 (BOMBAY) (išduotas 1979 7 30), i) A717288 (MISUSE) (išduotas 1985 8 18 Dubajuje), j) G866537 (MISUSE) (Pakistano pasas, išduotas 1991 08 12 Ravalpindyje), k) C-267185 (išduotas Karačyje 1996 m. liepos mėn.), l) H-123259 (išduotas Ravalpindyje 2001 m. liepos mėn.), m) G-869537 (išduotas Ravalpindyje), n) KC-285901. Kita informacija: a) pasas Nr. A-333602 panaikintas Indijos vyriausybės, b) tėvo vardas ir pavardė – šeichas Ibrahim Ali Kaskar, motinos vardas ir pavardė – Amina Bi, žmonos vardas ir pavardė – Mehjabeen Shaikh. Įtraukimo į sąrašą pagal 7d straipsnio 2 dalies i punktą data: 2003 11 3“.